Diari Oficial de la Generalitat Valenciana


Sumari del DOGV 9331, del 04-05-2022 (2022/3726)

DECRET 44/2022, de 22 d'abril, del Consell, d'aprovació de les bases reguladores per a la concessió directa de les subvencions públiques destinades al foment de l'ocupació de persones amb diversitat funcional o discapacitat en centres especials d'ocupació (CEO) i enclavaments laborals, i la convocatòria per a 2022.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9331

Data del DOGV
:   04-05-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/3726


Data del document
:   22-04-2022

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Decret

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * ajuda pública

DECRET 44/2022, de 22 d'abril, del Consell, d'aprovació de les bases reguladores per a la concessió directa de les subvencions públiques destinades al foment de l'ocupació de persones amb diversitat funcional o discapacitat en centres especials d'ocupació (CEO) i enclavaments laborals, i la convocatòria per a 2022. [2022/3726]  
ÍNDEX  
Preàmbul  
Títol I. Disposicions generals i procediment  
Capítol I. Disposicions generals  
Article 1. Objecte i àmbit  
Article 2. Programes d'ajudes  
Article 3. Finançament  
Article 4. Entitats beneficiàries  
Article 5. Requisits per a ser entitat beneficiària  
Article 6. Obligacions generals de les entitats beneficiàries  
Capítol II. Procediment general per a la concessió de les ajudes  
Article 7. Presentació de sol·licituds, termini i documentació  
Article 8. Procediment per a la concessió de les ajudes  
Article 9. Mitjà de notificació  
Article 10. Resolució d'incidències  
Article 11. Compatibilitat i concurrència d'ajudes i subvencions  
  
Article 12. Control de les ajudes  
Article 13. Justificació de la despesa i liquidació de les ajudes  
Article 14. Reintegrament de les ajudes concedides, procediment de reintegrament, infraccions i sancions  
Títol II. Centres especials d'ocupació  
Disposicions generals  
Article 15. Requisits generals  
Capítol I. Programa d'ajudes a projectes d'inserció laboral en centres especials d'ocupació  
Article 16. Costos subvencionables i quantia  
Article 17. Requisits específics  
Article 18. Documentació específica per la presentació de les sol·licituds  
Article 19. Termini per a la presentació de les sol·licituds  
Article 20. Documentació justificativa relativa al personal amb diversitat funcional o discapacitat per a la subvenció del cost salarial corresponent als llocs de treball ocupats per personal amb diversitat funcional o discapacitat i terminis de presentació i informe auditor  
  
Article 21. Pagament i justificació de la despesa de l'ajuda salarial  
Article 22. Justificació i pagament de l'ajuda per a informe auditor i ajudes per a adaptació de llocs  
Capítol II. Programa d'ajudes a projectes d'inserció en empreses ordinàries per mitjà de CEO  
Article 23. Objecte de les ajudes  
Article 24. Requisits i compatibilitat  
Article 25. Quanties  
Article 26. Documentació per a la presentació de les sol·licituds  
Article 27. Termini per a la presentació de les sol·licituds  
Article 28. Justificació i pagament  
Títol III. Programa d'ajudes a empreses ordinàries per la contractació indefinida de personal amb diversitat funcional o discapacitat procedents d'enclavaments laborals  
Article 29. Objecte  
Article 30. Requisits de l'enclavament  
Article 31. Ajudes  
Article 32. Documentació en la presentació de sol·licituds  
Article 33. Terminis de presentació de les sol·licituds  
Article 34. Exclusions i incompatibilitats  
Article 35. Obligacions de les entitats beneficiàries  
Article 36. Justificació i pagament  
Disposicions addicionals  
Disposició addicional primera. Règim jurídic  
Disposició addicional segona. Concepte de «persones amb diversitat funcional o discapacitat», «persones amb diversitat funcional o discapacitat severa» i manera d'acreditació  
Disposició addicional tercera. Compatibilitat amb el mercat comú: requisits i exclusions  
Disposició derogatòria. Derogació normativa  
Disposicions finals  
Disposició final primera. Facultats d'execució  
Disposició final segona. Efectes  
Disposició final tercera. Consideració del decret  
  
L'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, atribueix a la Generalitat, en l'article 49, competència exclusiva en la regulació dels aspectes organitzatius i procedimentals propis de l'Administració autonòmica; així com, i sense perjudici del que es disposa en l'article 149 de la Constitució, i si és el cas, de les bases i l'ordenació de l'activitat econòmica general de l'Estat, en la gestió de les funcions del servei públic d'ocupació estatal en l'àmbit del treball, l'ocupació i la formació, estableix així mateix, en l'article 51, que correspon a la Generalitat executar la legislació de l'Estat en matèria laboral, i assumir les facultats, les competències i els serveis que en aquest àmbit, i en el d'execució, ocupa l'Estat respecte de les relacions laborals, sense perjudici de l'alta inspecció d'aquest, i el foment actiu de l'ocupació.  
  
Entre els programes de foment d'ocupació desplegats per la Comunitat Valenciana, hi ha els programes d'ajudes destinades a la inserció sociolaboral de les persones amb diversitat funcional o discapacitat, la normativa bàsica dels quals és la que regula el Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social.  
Aquest reial decret legislatiu reconeix el dret al treball de les persones amb diversitat funcional o discapacitat, en condicions que garantisquen l'aplicació dels principis d'igualtat de tracte i no discriminació, i preveu l'exercici d'aquest dret mitjançant els tipus d'ocupació següents:  
  
a) Ocupació ordinària, en les empreses i en les administracions públiques, inclosos els serveis d'ocupació amb suport.  
b) Ocupació protegida, en centres especials d'ocupació (d'ara en avant, CEO) i en enclavaments laborals.  
c) Ocupació autònoma.  
Així mateix, recull l'obligació de les empreses d'adoptar les mesures adequades per a l'adaptació del lloc de treball i l'accessibilitat de l'empresa, en funció de les necessitats de cada situació concreta, i introdueix el foment de l'ocupació de les persones amb diversitat funcional o discapacitat mitjançant l'establiment d'ajudes que faciliten la seua inclusió laboral.  
D'acord amb aquest Reial decret legislatiu 1/2013, i com a ocupació protegida, «Els centres especials d'ocupació són aquells l'objectiu principal dels quals és el de fer una activitat productiva de béns o serveis i participar regularment en les operacions del mercat, i tenen com a finalitat assegurar una ocupació remunerada per a les persones amb discapacitat; alhora que són un mitjà d'inclusió del nombre més alt d'aquestes persones en el règim d'ocupació ordinària. Igualment, els centres especials d'ocupació han de prestar, per mitjà de les unitats de suport, els serveis d'ajust personal i social que requerisquen les persones treballadores amb discapacitat, segons les seues circumstàncies i d'acord amb el que es determine reglamentàriament.  
La plantilla dels centres especials d'ocupació estarà constituïda pel nombre més alt de persones treballadores amb discapacitat que permeta la naturalesa del procés productiu i, en tot cas, pel 70 % d'aquesta. A aquest efecte no es preveurà el personal sense discapacitat dedicat a la prestació de serveis d'ajust personal i social.  
S'entendrà per serveis d'ajust personal i social els que permeten ajudar a superar les barreres, els obstacles o les dificultats que els treballadors i les treballadores amb discapacitat dels centres especials d'ocupació tenen en el procés d'incorporació a un lloc de treball, així com en la permanència i la progressió d'aquest. Igualment, estaran compresos els que estiguen dirigits a la inclusió social, cultural i esportiva.»  
  
Actualment, el règim jurídic dels CEO i de les ajudes a aquests centres és el que es preveu, entre altres, en el Reial decret 2273/1985, de 4 de desembre, pel qual s'aprova el Reglament dels centres especials d'ocupació, i en l'Ordre del Ministeri de Treball i Assumptes Socials, de 16 d'octubre de 1998, per la qual s'estableixen les bases reguladores per a la concessió de les ajudes i subvencions públiques destinades al foment de la integració laboral de persones amb diversitat funcional o discapacitat en CEO i treball autònom.  
Així mateix, i per a la consecució dels fins d'inserció, aquest decret inclou, a més, dos programes propis de la Comunitat Valenciana d'ajudes destinades a promocionar el trànsit del personal amb diversitat funcional o discapacitat, des de l'ocupació protegida cap a l'empresa ordinària, d'acord amb el que s'estableix en l'article 46 del Reial decret legislatiu 1/2013: ajudes als projectes d'inserció en empreses ordinàries mitjançant CEO (ajudes als CEO que inserisquen personal del mateix CEO en l'empresa ordinària amb la realització prèvia d'un itinerari d'inserció), com a programa propi de la Comunitat Valenciana, i ajudes a les empreses ordinàries que contracten personal procedent d'un enclavament laboral, regulats en el Reial decret 290/2004, de 20 de febrer, pel qual es regulen els enclavaments laborals com a mesura de foment de l'ocupació de les persones amb diversitat funcional o discapacitat.  
  
Atesa la singularitat derivada de les difícils circumstàncies d'inserció laboral del col·lectiu de persones amb diversitat funcional o discapacitat, que permeten apreciar la concurrència de raons d'interés públic, econòmic i social que dificulten la convocatòria pública d'aquestes subvencions, el Reial decret 357/2006, de 24 de març, pel qual es regula la concessió directa de determinades subvencions en els àmbits de l'ocupació i la formació professional ocupacional, autoritza la concessió directa de les ajudes destinades als CEO a l'empara del que es disposa en l'article 22.2.c de la Llei 38/2003, de 17 de novembre, general de subvencions, i les exclou de l'aplicació del procediment de concurrència competitiva.  
D'altra banda, les ajudes als CEO per inserció de personal en empreses ordinàries, amb la realització prèvia d'un itinerari, així com les ajudes a l'empresa ordinària per contractació de personal procedent d'enclavaments laborals, també s'han de concedir pel procediment de concessió directa, ja que hi ha raons d'interés públic que justifiquen l'atorgament directe d'aquestes subvencions, basades en l'interés general, fonamentalment socials. Això es deu al fet que les ajudes als CEO, per la inserció del personal amb diversitat funcional o discapacitat en empreses del mercat ordinari, s'emmarquen en l'obligació dels CEO d'integrar el màxim nombre possible d'aquestes en el mercat ordinari de treball, segons el que es disposa en el Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb diversitat funcional o discapacitat i de la seua inclusió social. Quant a les ajudes a l'empresa ordinària per contractació de personal procedent d'enclavaments laborals, encara que s'inclou en el decret com a programa propi, ho és a l'efecte d'incrementar l'import de les ajudes del reial decret estatal des de l'any 2004, i reduir el període de manteniment obligatori dels llocs subvencionats, més ampli que els que s'exigeixen actualment en altres programes de foment d'ocupació similars, encara més a la vista de la incidència escassa d'aquest programa fins a l'actualitat, però l'essència del programa es continua basant en l'RD 290/2004, de 20 de febrer, exclòs de la concurrència competitiva per l'RD 357/2006, de 24 de març.  
  
La Llei 31/2015, de 9 de setembre, per la qual es modifica i actualitza la normativa en matèria d'autoocupació i s'adopten mesures de foment i promoció del treball autònom i de l'economia social, va incloure en l'article tercer com a modificació de la Llei 5/2011, de 29 març, d'economia social, la declaració dels centres especials d'ocupació i de les empreses d'inserció com a entitats prestadores de serveis d'interés econòmic general.  
En canvi, la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en l'article 160.1.A assenyala el Consell com a òrgan competent per a la concessió de les subvencions en què s'acrediten raons d'interés públic, social, econòmic o humanitari, o altres degudament justificades que en dificulten la convocatòria pública; regula en l'article 168.1.C aquesta concessió directa i estableix que, d'acord amb el que es preveu en l'article 22.2 de la Llei 38/2003, de 17 de novembre, es podran concedir, de manera directa i amb caràcter excepcional. Per a fer-ho, el Consell ha d'aprovar, mitjançant un decret, a proposta de la conselleria competent per raó de la matèria i amb un informe previ de la conselleria que tinga assignades les competències en matèria d'hisenda, les bases reguladores que s'aplicaran en cada cas, que no tindran la consideració de disposicions de caràcter general i es publicaran en el Diari Oficial de la Generalitat Valenciana.  
La Llei 11/2003, de 10 d'abril, de la Generalitat, sobre l'Estatut de les persones amb discapacitat, modificada per la Llei 9/2018, de 24 d'abril, de la Generalitat, recull com a mesures de foment per a la inserció laboral de les persones amb discapacitat, tant les ajudes dirigides a la creació, el manteniment i l'increment de l'ocupació en els centres especials d'ocupació com la creació de llocs de treball ordinari destinats a les persones amb discapacitat que necessiten un suport generalitzat, mitjançant accions basades en l'ocupació amb suport i enclavaments laborals.  
El 7 de desembre de 2021 es publica el Reial decret 1069/2021, de 4 de desembre, pel qual s'aprova l'Estratègia espanyola de suport actiu a l'ocupació 2021-2024, com un dels instruments de coordinació del Sistema Nacional d'Ocupació, i l'actuació està prevista en la reforma 5 «Modernització de polítiques actives d'ocupació», inclosa en el component 23 «Noves polítiques públiques per a un mercat de treball dinàmic, resilient i inclusiu», que s'enquadra en l'àrea política VIII «Nova economia de les cures i polítiques d'ocupació» del Pla de recuperació, transformació i resiliència, aprovat per l'Acord del Consell de Ministres de 27 d'abril de 2021. Aquesta estratègia inclou el col·lectiu de «persones amb discapacitat» com un dels col·lectius als quals han d'anar destinades les polítiques d'ocupació, ja que contribueixen a la igualtat d'oportunitats en l'accés a l'ocupació, i actua sobre les causes de menys ocupabilitat com els desajustaments en la qualificació, les dificultats per a adquirir experiència professional o les habilitats per a la cerca i el manteniment de l'ocupació.  
  
En conseqüència, d'acord amb el que es disposa en l'article 28.c de la Llei 5/1983, de 30 de desembre, del Consell, a proposta del conseller d'Economia Sostenible, Sectors Productius, Comerç i Treball, amb la deliberació prèvia del Consell, en la reunió de 22 d'abril de 2022,  
  
  
DECRETE  
  
TÍTOL I  
Disposicions generals i procediment  
  
CAPÍTOL I  
Disposicions generals  
  
Article 1. Objecte i àmbit  
1. Aquest decret té per objecte establir les bases reguladores per a la concessió de subvencions destinades a promoure i facilitar la inserció laboral de persones amb diversitat funcional o discapacitat en l'àmbit de la Comunitat Valenciana, mitjançant ajudes als centres especials d'ocupació, tant per al manteniment dels llocs de treball ocupats per persones amb diversitat funcional o discapacitat com per al trànsit dels seus treballadors i treballadores a l'empresa ordinària, i a les empreses ordinàries que contracten personal amb diversitat funcional o discapacitat procedent d'enclavaments laborals, i convocar les ajudes per a l'exercici 2022.  
2. Totes les accions subvencionables s'han de dur a terme en centres de treball que desenvolupen l'activitat a la Comunitat Valenciana i en l'exercici 2022.  
3. També resultarà subvencionable el manteniment de contractes indefinits, formalitzats o transformats el novembre o desembre de 2021, en empresa ordinària.  
  
Article 2. Programes d'ajudes  
Amb la finalitat de facilitar la inserció laboral de persones amb diversitat funcional o discapacitat en l'àmbit de la Comunitat Valenciana, s'estableixen els programes següents:  
1. Programa d'ajudes a projectes d'inserció laboral en CEO, regulat en el capítol I del títol II d'aquest decret, que es divideix en quatre subprogrames:  
a) Ajudes a projectes d'inserció laboral en CEO per al finançament parcial dels costos salarials del personal amb diversitat funcional o discapacitat.  
b) Ajudes a projectes d'inserció laboral en CEO per a finançar els costos indirectes corresponents a l'informe auditor per a la justificació de l'ajuda salarial.  
c) Ajudes a projectes d'inserció laboral en CEO per a finançar els costos d'adaptació de llocs de treball.  
2. Programa d'ajudes a projectes d'inserció laboral en empresa ordinària per mitjà de CEO, regulat en el capítol II del títol II d'aquest decret.  
3. Programa d'ajudes a l'empresa ordinària per la contractació indefinida de personal amb diversitat funcional o discapacitat procedent d'enclavaments laborals i a l'adaptació de llocs i l'eliminació de barreres arquitectòniques, regulat en el títol III d'aquest decret.  
  
  
Article 3. Finançament  
1. Les ajudes regulades en aquest decret s'han de finançar amb càrrec al programa pressupostari 322.51 del pressupost de LABORA Servei Valencià d'Ocupació i Formació per a l'exercici 2022, amb un import global màxim estimat de 17.949.574,00 ?, d'acord amb el detall següent:  
a) Les ajudes a projectes d'inserció laboral en CEO per al finançament parcial dels costos salarials del personal amb diversitat funcional o discapacitat, s'han de finançar amb càrrec al capítol 4, codi de línia S8000000, per un import màxim de 86.010.569,00 ?, corresponents a fons procedents del Servei d'Ocupació Pública Estatal (d'ara en avant, SEPE).  
b) Les ajudes a projectes d'inserció laboral en CEO per a finançar els costos indirectes corresponents a l'informe auditor per a la justificació de l'ajuda salarial, s'han de finançar amb càrrec al capítol 4, codi de línia S8000000, per un import màxim de 400.000,00 ?, corresponents a fons procedents del SEPE.  
c) Les ajudes destinades a projectes d'inserció en empresa ordinària per mitjà de CEO s'han de finançar amb càrrec al capítol 4, codi de línia S800000, per un import màxim de 30.000,00 ?, corresponents a fons propis no condicionats de la Generalitat.  
d) Les ajudes a projectes d'inserció laboral per a finançar els costos d'adaptació de llocs de treball en CEO i empreses ordinàries que contracten personal amb diversitat funcional o discapacitat procedent d'un enclavament laboral, s'han de finançar amb càrrec al capítol 7, codi línia S2243000, per un import màxim de 50.000,00 ?, corresponent a fons procedents del SEPE.  
e) Les ajudes a l'empresa ordinària per contractació indefinida del personal amb diversitat funcional o discapacitat procedents d'enclavaments laborals, regulades en el títol III d'aquest decret, s'han de finançar amb càrrec al capítol 4, codi de línia S800000, per un import màxim de 60.000,00 ?, corresponents a fons procedents del SEPE.  
  
2. La distribució de crèdits entre els programes regulats en els apartats a, b, c i e del punt 1 d'aquest article tenen un caràcter estimatiu. Si una vegada finalitzats els terminis de presentació de sol·licituds, hi ha crèdit sobrant en algun dels programes, aquest es podria destinar a finançar les sol·licituds d'un altre programa que no es puguen atendre per falta de fons, mitjançant la resolució de la persona titular de la Direcció General de LABORA Servei Valencià d'Ocupació i Formació, que fixarà la distribució definitiva, que es publicarà en el Diari Oficial de la Generalitat Valenciana, sense la necessitat d'establir d'un nou termini de presentació de sol·licituds.  
  
Article 4. Entitats beneficiàries  
Poden ser beneficiaris de les ajudes previstes en aquest decret els CEO inscrits en el Registre de centres especials d'ocupació de la Comunitat Valenciana i les empreses ordinàries que complisquen els requisits i les actuacions que estableix aquest decret i desenvolupen l'activitat en centres de treball situats en territori de la Comunitat Valenciana.  
  
  
Article 5. Requisits per a ser entitat beneficiària  
1. No poden ser beneficiàries de les ajudes que regula aquest decret les persones o entitats incurses en els supòsits previstos en l'article 13 de la Llei 38/2003, de 17 de novembre, general de subvencions, i concretament en el supòsit de l'apartat h «Haver sigut sancionat mitjançant resolució ferma amb la pèrdua de la possibilitat d'obtindre subvencions d'acord amb aquesta o altres lleis que així ho establisquen».  
  
2. Per a tots els programes regulats en aquest decret, excepte les ajudes a projectes d'inserció laboral en CEO per a finançar els costos indirectes corresponents a l'informe auditor per a la justificació de l'ajuda salarial, establides en l'apartat b de l'article 2, podran ser beneficiàries de les ajudes les entitats que reunisquen els requisits establits en el Reglament UE 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat de funcionament de la Unió Europea (DOUE L 187, 26.6.2014), modificat pel Reglament (UE) 2017/1084 de la Comissió de 14 de juny de 2017, pel qual es modifica el Reglament (UE) núm. 651/2014 quant a infraestructures portuàries i aeroportuàries, els llindars de notificació per a les ajudes a la cultura i a la conservació del patrimoni i per a les ajudes a infraestructures esportives i recreatives multifuncionals, així com els règims d'ajudes de funcionament de finalitat regional, i pel qual es modifica el Reglament (UE) núm. 702/2014 pel que fa al càlcul dels costos subvencionables (DOUE L 156 de 20.6.2017); també modificat pel Reglament (UE) 2020/972 de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la seua pròrroga, i el Reglament (UE) núm. 651/2014, pel que fa a la seua pròrroga i els ajustos pertinents (DOUE L 215/3, 07.07.2020), i pel Reglament (UE) núm. 2021/1237 de la Comissió, de 23 de juliol de 2021, pel qual es modifica el Reglament (UE) núm. 651/2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del tractat (DOUE L 270 de 29.07.2021). D'ara en avant, ens referirem al Reglament (UE) núm. 651/2014 i a les seues modificacions aprovades en 2017, 2020 i 2021 com a RGEC.  
  
3. Per a les ajudes a projectes d'inserció laboral en CEO per a finançar els costos indirectes corresponents a l'informe auditor per a la justificació de l'ajuda salarial, establides en l'apartat b de l'article 2 d'aquest decret, podran ser beneficiàries les entitats que reunisquen els requisits establits en el Reglament (UE) núm. 1407/2013, de 18 de desembre, de 2013, de la Comissió, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis (DOUE L 352, 24.12.2013), la vigència del qual s'ha prorrogat mitjançant el Reglament (UE) 2020/972, de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la seua pròrroga, i el Reglament (UE) núm. 651/2014, pel que fa a la seua pròrroga i els ajustos pertinents (DOUE L 215/3, 07.07.2020).  
4. Les entitats beneficiàries han de disposar d'un pla d'igualtat en vigor, en els supòsits en què estiguen obligades a tindre'l, d'acord amb el que disposen els articles 14 i 45 de la Llei orgànica 3/2007, de 22 de març, per a la igualtat efectiva de dones i homes, degudament visat, d'acord amb el que disposa l'article 4 de la Llei 9/2003, de 2 d'abril, de la Generalitat, per a la igualtat entre dones i homes.  
  
  
Article 6. Obligacions generals de les entitats beneficiàries  
Les beneficiàries han de complir les obligacions generals previstes en l'article 14 de la Llei 38/2003, de 17 de novembre, i altres normes d'aplicació general, i a més, les que, per a cada tipus d'acció, estableix aquest decret, en particular:  
1. Complir les obligacions de transparència establides en la legislació bàsica, de conformitat amb el que es disposa en l'article 3 de la Llei 19/2013, de 9 de desembre, de transparència, accés a la informació pública i bon govern; en l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana; i en l'article 3 del Decret 105/2017, de 28 de juliol, del Consell, pel qual es desplega la Llei 2/2015, de 2 d'abril (DOGV 8118,01.09.2017), sense perjudici de les obligacions establides en l'article 14 de l'LGS i una altra legislació aplicable:  
a) Les entitats que perceben durant el període d'un any ajudes o subvencions públiques en una quantia superior a 100.000 euros o quan, almenys, el 40 % del total dels seus ingressos anuals tinguen caràcter d'ajuda o subvenció pública, sempre que suposen com a mínim la quantitat de 5.000 euros, han de complir les obligacions de publicitat activa que recull el capítol II del títol I de la Llei 19/2013, de 9 de desembre.  
  
b) Sense perjudici de l'anterior, en el cas de percebre, durant el període d'un any, ajudes o subvencions de l'Administració autonòmica o de qualsevol altra entitat enumerada en l'article 2 de la Llei 2/2015, de 2 d'abril, per un import superior a 10.000 euros, han de donar la publicitat adequada; per a la qual cosa caldrà indicar, almenys, l'entitat pública concedent, l'import rebut i el programa, l'activitat, la inversió o l'actuació subvencionats.  
La difusió de la informació que estableix aquest apartat 1 s'ha de dur a terme per mitjà de la pàgina web de l'entitat beneficiària, o bé mitjançant la plataforma TEP - Transparència Entitats Privades, de GVA Oberta, a la qual es pot accedir en  
https://gvaoberta.gva.es/va/tep.  
2. Les entitats definides com a CEO han de fer constar el seu caràcter de «centre especial d'ocupació qualificat pel Servei Valencià d'Ocupació i Formació», mitjançant el cartell indicador corresponent en cadascun dels centres de treball propis situats a la Comunitat Valenciana. Així mateix, i en els supòsits de prestació de serveis en centres de treball aliens, el personal ha d'acreditar que pertany al centre especial d'ocupació en què està donat d'alta mitjançant la identificació en uniformes de treball.  
3. Les entitats beneficiàries han de tindre la comptabilitat separada d'ingressos relatius als projectes subvencionats.  
4. Procedir al reintegrament dels fons percebuts en els supòsits que preveu l'article 37 de la Llei 38/2003, general de subvencions, en relació amb el que estableixen els articles 91 a 93 del Reglament de la Llei 38/2003, aprovat pel Reial decret 887/2006, i amb el que estableix l'article 172 de la Llei 1/ 2015.  
5. Les empreses ordinàries que s'acullen a les ajudes regulades en el títol III d'aquest decret han d'acreditar el compliment de la normativa sobre inserció laboral de persones amb diversitat funcional o discapacitat, o l'exempció d'aquesta obligació, de conformitat amb el que disposa l'article 7 de la Llei 11/2003, de 10 d'abril, de la Generalitat, sobre l'Estatut de les persones amb discapacitat.  
6. Els CEO han de comunicar a LABORA Servei Valencià d'Ocupació i Formació, en un termini no superior a 30 dies, qualsevol alteració o modificació que es produïsca en relació amb la definició com a CEO; entre altres, els canvis de titularitat, la forma jurídica, les activitats, el domicili social, l'obertura de nous centres de treball, etc.  
7. Per a l'ajuda per al finançament parcial dels costos salarials de persones treballadores amb discapacitat o diversitat funcional, els CEO han de mantindre els contractes subscrits amb les persones treballadores amb diversitat funcional o discapacitat un mínim de tres mesos i comunicar amb caràcter mensual, en els 10 primers dies naturals de cada mes, i en un model normalitzat, qualsevol variació produïda en la plantilla, molt especialment les baixes produïdes amb anterioritat al manteniment del període mínim exigible de tres mesos i les baixes per acomiadaments disciplinaris o per causes objectives, reconegudes o declarades improcedents, així com baixes per acomiadaments col·lectius i variacions de jornada.  
8. Els CEO han de prestar, per mitjà de les unitats de suport, els serveis d'ajust personal i social que requerisquen les persones treballadores amb diversitat funcional o discapacitat, segons el que disposa l'article 43 del text refós de la Llei general de drets de les persones amb discapacitat, i, d'acord amb el que disposa l'article 15 del Decret 227/2018, de 14 de desembre, del Consell, pel qual es regula la qualificació i la inscripció dels centres especials d'ocupació en el Registre de centres especials d'ocupació de la Comunitat Valenciana, i amb les instruccions de desplegament que puga establir, si és el cas, la Direcció General de LABORA Servei Valencià d'Ocupació i Formació.  
  
9. Facilitar tota la informació relacionada amb la subvenció que li requerisca LABORA Servei Valencià d'Ocupació i Formació.  
10. Les entitats beneficiàries d'ajudes regulades en aquest decret han de conservar els registres detallats de la informació i la documentació de suport necessària per a determinar el compliment de totes les condicions que estableix aquest decret i els reglaments europeus aplicables. Aquests registres s'han de conservar durant deu anys a partir de la data de concessió de l'última ajuda en virtut del règim.  
  
  
  
CAPÍTOL II  
Procediment general per a la concessió de les ajudes  
  
Article 7. Presentació de sol·licituds, termini i documentació  
1. Les sol·licituds s'han de presentar de manera telemàtica, bé mitjançant la seu electrònica de la Generalitat Valenciana (https://sede.gva.es), per mitjà del procediment habilitat a aquest efecte, o mitjançant el web de LABORA Servei Valencià d'Ocupació i Formació https://labora.gva.es/va/centres-especials-d-ocupacio, en l'enllaç a la seu electrònica que hi ha associat a cada ajuda publicada. Per a fer-ho, s'ha de disposar de signatura electrònica avançada, bé amb el certificat reconegut de representant d'entitat (persones jurídiques), bé amb el certificat reconegut per a ciutadans (persona física), en el supòsit de persones autoritzades en el Registre de representants.  
2. El termini per a la presentació de les sol·licituds és el que s'estableix en el capítol corresponent a cada tipus d'ajuda.  
3. Les sol·licituds han d'incloure, a més de la documentació específica que s'estableix per a cada programa, la documentació general següent signada electrònicament, que s'ha d'annexar per mitjans telemàtics:  
a) Dades de domiciliació bancària, segons el model facilitat a aquest efecte, excepte si s'ha presentat amb anterioritat davant de LABORA Servei Valencià d'Ocupació i Formació i no ha experimentat cap variació; en aquest cas, s'ha d'indicar el compte en què s'ha d'efectuar l'ingrés i s'ha d'especificar, en tot cas, a quina ajuda o ajudes correspon.  
En el cas de presentació de dades de domiciliació bancària noves, s'ha d'aportar un certificat de l'entitat bancària acreditatiu de la titularitat del compte.  
b) Declaració responsable subscrita per la representació legal del fet que l'entitat beneficiària no incorre en cap de les prohibicions per a obtindre la condició de beneficiària de subvencions i, en concret, que no es troba en el supòsit de l'article 13.2.g de la Llei 38/2003, de 17 de novembre, general de subvencions. Aquesta declaració responsable es troba inclosa en la mateixa sol·licitud general de subvencions.  
  
c) Per a tots els programes regulats en aquest decret, excepte les ajudes a projectes d'inserció laboral en CEO per a finançar els costos indirectes corresponents a l'informe auditor per a la justificació de l'ajuda salarial, establides en l'apartat b de l'article 2, declaració responsable acreditativa que l'entitat beneficiària reuneix els requisits establits en l'RGEC i que, per tant, no es troba incursa en cap de les causes d'exclusió incloses en aquest reglament i recollides en la disposició addicional tercera d'aquest decret.  
  
d) Declaració responsable, en les ajudes destinades a finançar costos salarials de personal amb diversitat funcional o discapacitat, acreditativa que les noves contractacions representen un increment net del nombre de persones ocupades en l'empresa en qüestió, en comparació amb la mitjana dels dotze mesos previs o, en defecte d'això, el lloc o els llocs han d'haver quedat vacants arran de la dimissió de la persona treballadora, de la seua discapacitat, de la seua jubilació, de la seua defunció, de la reducció voluntària del temps de treball o del seu acomiadament disciplinari procedent, així com en el cas de subrogacions, per les causes legals estipulades, i no de resultes de l'acomiadament disciplinari o per causes objectives, declarat o reconegut improcedent o acomiadament col·lectiu.  
e) En el cas de les ajudes a projectes d'inserció laboral en CEO per a finançar els costos indirectes corresponents a l'informe auditor per a la justificació de l'ajuda salarial, establits en l'apartat b de l'article 2 d'aquest decret: Declaració responsable sobre altres ajudes de minimis concedides en l'exercici fiscal corrent i en els dos exercicis anteriors, a fi de comprovar que no se superen els límits que preveu l'article 3 del Reglament (UE) núm. 1407/2013, de 18 de desembre, de 2013, de la Comissió, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis (DOUE L 352, de 24.12.2013), prorrogada la seua vigència pel Reglament (UE) 2020/972, de la Comissió de 2 de juliol de 2020 pel qual es modifica el Reglament (UE) núm. 1407/2013, pel que fa a la seua pròrroga, i el Reglament (UE) núm. 651/2014, pel que fa a la seua pròrroga i els ajustos pertinents (DOUE L 215/3, de 07.07.2020), així com sobre altres ajudes concedides per als mateixos costos subvencionables o el mateix fet subvencionable o de no haver-ne obtingut cap, a fi de comprovar que no se superen els límits de l'apartat 2 de l'article 5 d'aquest reglament, segons el model normalitzat.  
  
f) Declaració responsable del fet que l'import de les subvencions sol·licitades sobre la base d'aquest decret en cap cas podrà ser d'una quantia que, aïlladament o en concurrència amb altres subvencions, ajudes, ingressos o recursos d'altres administracions públiques, o d'altres ens públics o privats, nacionals o internacionals, supere els límits establits en la disposició addicional tercera d'aquest decret.  
  
g) Pla d'igualtat, degudament visat per la Direcció General de l'Institut Valencià de les Dones i per la Igualtat de Gènere, o l'òrgan competent per a l'avaluació i la validació d'aquest, i en vigor; o, en defecte d'això, declaració responsable, en model normalitzat, de no estar subjecte a l'obligació de disposar d'un pla d'igualtat, segons el que estableix l'article 45 de la Llei orgànica 3/2007, de 22 de març, per a la igualtat efectiva de dones i homes, modificat pel Reial Decret llei 6/2019, d'1 de març, de mesures urgents per a la garantia de la igualtat de tracte i d'oportunitats entre dones i homes, en el treball i l'ocupació.  
  
En el cas que el pla d'igualtat, degudament visat i en vigor, ja estiga en poder de l'òrgan instructor, han de comunicar aquesta circumstància, per a la qual cosa han de fer constar la data de presentació i l'expedient de destinació perquè així no caldrà tornar-lo a presentar.  
h) Declaració responsable de la persona que representa legalment l'entitat acreditativa sol·licitant de les ajudes que ha informat les persones de les quals aporta dades o documentació relativa, entre altres coses, al tipus i el grau de diversitat funcional o discapacitat, dels aspectes següents:  
La comunicació d'aquestes dades a l'Administració per a tractar-les en l'àmbit de les seues competències i d'acord amb els fins del procediment.  
La possibilitat que l'Administració faça consultes relacionades amb les seues dades per a comprovar, entre altres aspectes, la veracitat d'aquestes.  
Del dret d'oposició que l'assisteix que l'Administració tracte les seues dades. En aquest cas, ha de comunicar aquesta oposició a l'Administració als efectes oportuns.  
Així mateix, en el cas que aquesta consulta requerisca per llei una autorització de la persona les dades de la qual es consultaran, l'entitat sol·licitant de les ajudes disposa d'aquesta autorització, que estarà disponible a requeriment de l'Administració en qualsevol moment.  
Aquesta declaració figura inclosa en la sol·licitud general de subvencions.  
4. La presentació de la sol·licitud comportarà l'autorització de la sol·licitant perquè LABORA Servei Valencià d'Ocupació i Formació obtinga directament l'acreditació del compliment de les obligacions amb la Seguretat Social, que preveu l'article 19 del Reglament de la Llei general de subvencions, de manera que no és necessari aportar les corresponents certificacions.  
No obstant això, la persona sol·licitant o la representant legal podrà denegar o revocar aquest consentiment si efectua una comunicació escrita a LABORA Servei Valencià d'Ocupació i Formació en aquest sentit. En aquest supòsit, s'han de presentar els certificats originals positius de la Tresoreria General de la Seguretat Social, acreditatius del fet d'estar al corrent en el compliment de les obligacions amb la Seguretat Social.  
Quant a l'acreditació d'estar al corrent en el compliment de les seues obligacions tributàries, d'acord amb el que disposa l'article 18 del Reglament de la Llei general de subvencions, la persona sol·licitant pot autoritzar expressament LABORA Servei Valencià d'Ocupació i Formació per a l'obtenció directa d'aquesta informació, una autorització que consta en la mateixa sol·licitud general de subvencions.  
  
A falta d'aquesta autorització expressa, hauran de presentar els certificats originals positius de l'Agència Estatal de l'Administració Tributària i de l'Agència Tributària Valenciana.  
5. La presentació de sol·licituds, segons aquest decret, suposa que l'entitat sol·licitant presta consentiment perquè LABORA Servei Valencià d'Ocupació i Formació puga sol·licitar la informació estrictament necessària dels òrgans competents de la Seguretat Social per a comprovar les altes, les baixes, els manteniments i les incidències de l'entitat que sol·licita les ajudes.  
  
Article 8. Procediment per a la concessió de les ajudes  
1. La concessió d'aquestes subvencions es tramitarà pel procediment de concessió directa, d'acord amb el que disposen els articles 160 i 168.1.C de la Llei 1/2015, de 6 de febrer; és a dir, per data i hora de presentació de la sol·licitud. I, en el cas que aquesta estiga incompleta, s'entendrà com a data de sol·licitud la data d'expedient complet després d'esmenar-lo.  
Tanmateix, en el cas que el pressupost resulte insuficient per a atendre totes les ajudes sol·licitades per a projectes d'inserció laboral en CEO per al finançament parcial dels costos salarials del personal amb diversitat funcional o discapacitat d'un semestre de l'exercici 2022, les ajudes es concediran de manera que arriben a finançar els mateixos mesos a totes les entitats sol·licitants. Una vegada atesos els mateixos mesos a totes les entitats sol·licitants del semestre, el pressupost resultant que no arribe per a finançar un mes complet totes les sol·licitants, es concedirà segons la data i l'hora de sol·licitud i d'expedient complet fins que s'esgote.  
  
Davant de la insuficiència de crèdit per a completar un altre mes sencer, i si diverses sol·licituds tenen la mateixa data i hora d'entrada i d'expedient complet, es prioritzarà l'expedient que tinga més percentatge de dones treballadores amb diversitat funcional o discapacitat, i si l'empat persisteix, es prioritzarà l'expedient que tinga un percentatge més alt de persones amb diversitat funcional o discapacitat severa en plantilla.  
Si amb els expedients complets, i en aplicació dels criteris anteriors, continuara havent-hi crèdit que no arribe a subvencionar un mes sencer tots els CEO, se subvencionarien expedients completats després d'una esmena, tenint en compte com a data de sol·licitud la data i hora en què s'haja esmenat completament l'expedient. En cas d'empat, es dirimirà segons els criteris anteriors.  
  
No obstant això, i encara que la concessió de l'ajuda es faça per mesos en funció del pressupost disponible, les entitats beneficiàries podran imputar la despesa de mesos posteriors si, a causa de baixes per incapacitat temporal, degudament justificades i pels mateixos imports que els hagen pogut correspondre, amb les mensualitats tingudes en compte per a la concessió de l'ajuda, no arriben a justificar l'ajuda total concedida.  
2. El procediment s'iniciarà, per a cada tipus d'ajuda, d'ofici, amb la publicació íntegra d'aquest decret en la Base de dades nacional de subvencions i en el Diari Oficial de la Generalitat Valenciana, d'acord amb el procediment que s'estableix en la Llei 38/2003, de 17 de novembre, general de subvencions.  
3. La instrucció del procediment de concessió de subvencions correspon a la Subdirecció General d'Ocupació de LABORA Servei Valencià d'Ocupació i Formació.  
4. La competència per a conéixer i resoldre les sol·licituds formulades correspon a la persona titular de la Direcció General de LABORA Servei Valencià d'Ocupació i Formació o a l'òrgan en el qual delegue.  
  
5. El termini màxim per a resoldre i notificar la resolució procedent serà de quatre mesos a comptar des de l'endemà de la finalització del termini de presentació de sol·licituds.  
Transcorregut el termini anterior sense que s'haja dictat i notificat cap resolució expressa, la sol·licitud s'entendrà desestimada per silenci administratiu, d'acord amb el que preveu la legislació del procediment administratiu comú.  
6. La resolució de concessió de les ajudes, degudament motivada, fixarà expressament la quantia concedida i incorporarà, si és el cas, les condicions, obligacions i determinacions accessòries a què s'haja de subjectar la beneficiària d'aquesta, amb la notificació a les persones interessades en els termes que preveu la legislació del procediment administratiu comú.  
7. La resolució posarà fi a la via administrativa i, contra aquesta, es podrà interposar un recurs potestatiu de reposició davant del mateix òrgan, en el termini d'un mes a partir de l'endemà de la notificació, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o un recurs contenciós administratiu, en el termini de dos mesos, davant del jutjat contenciós administratiu de la Comunitat Valenciana corresponent, de conformitat amb els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Article 9. Mitjà de notificació  
1. La notificació de les resolucions i els actes de tràmit es farà mitjançant la seu electrònica de la Generalitat (https://sede.gva.es).  
2. A aquest fi es remetrà un avís a l'adreça de correu electrònic que figure en l'expedient, en què s'informarà de la posada a la disposició d'una notificació en la seu electrònica esmentada. La falta de pràctica de l'avís no impedirà que la notificació es considere plenament vàlida.  
  
  
Article 10. Resolució d'incidències  
1. La persona titular de la Direcció General de LABORA Servei Valencià d'Ocupació i Formació, o l'òrgan en què aquesta delegue, serà la competent per a resoldre les incidències que es produïsquen amb posterioritat a la concessió d'ajudes, com ara pròrrogues de terminis, modificacions justificades del projecte inicial o qualsevol variació de les condicions particulars de la concessió.  
2. Tota alteració de les condicions tingudes en compte per a la concessió de la subvenció, i en qualsevol cas, l'obtenció concurrent d'aquestes, a què fa referència l'article 11, podrà donar lloc a la modificació de la resolució de concessió.  
  
Article 11. Compatibilitat i concurrència d'ajudes i subvencions  
1. Compatibilitat. Les ajudes regulades en aquest decret són compatibles entre si.  
2. Concurrència d'ajudes i subvencions. L'import de les subvencions regulades en aquest decret en cap cas podrà ser d'una quantia que, aïlladament o en concurrència amb altres subvencions, ajudes, ingressos o recursos d'altres administracions públiques, o d'altres ens públics o privats, nacionals o internacionals, supere el cost de l'activitat subvencionada que ha de desenvolupar la beneficiària, excepte límits més estrictes establits per a cada programa en la disposició addicional tercera d'aquest decret.  
  
Article 12. Control de les ajudes  
1. Correspon a la persona titular de la Direcció General de LABORA Servei Valencià d'Ocupació i Formació, o l'òrgan en què aquesta delegue, dur a terme la funció de control de les subvencions concedides, així com l'avaluació i el seguiment d'aquests tres programes i, per a fer-ho, implantarà tots els mecanismes que considere oportuns.  
  
2. A l'efecte del que es disposa en els articles 165.2.j i 169.3 de la Llei 1/2015, de 6 de febrer, i de conformitat amb l'article 2.3 de la Llei 3/2000, de 17 d'abril, per la qual es crea LABORA Servei Valencià d'Ocupació i Formació:  
a) En el cas de les ajudes a projectes d'inserció laboral en CEO que inclouen els costos salarials i costos d'adaptació de llocs, regulades en el capítol I del títol II d'aquest decret, el pla de control en 2022 consistirà en visites que s'han de fer a un percentatge mínim del 10 % de les entitats beneficiàries de les ajudes corresponents que represente, almenys, un 10 % de l'import d'ajudes concedides per cada programa.  
  
b) Pel que fa a les ajudes destinades als projectes d'inserció en empresa ordinària per mitjà d'un CEO, regulades en el capítol II del títol II, l'òrgan instructor de les ajudes, quan acabe l'exercici, comprovarà el manteniment dels llocs de treball subvencionats mitjançant l'accés a la vida laboral de les persones amb diversitat funcional o discapacitat les insercions de les quals en empresa ordinària hagen sigut subvencionades.  
c) Per a les ajudes destinades a la contractació per empreses ordinàries del personal amb diversitat funcional o discapacitat procedents d'enclavaments laborals, regulats en el títol III, l'òrgan instructor de les ajudes comprovarà el manteniment mínim obligatori dels llocs de treball subvencionats mitjançant l'accés a la vida laboral de les persones amb diversitat funcional o discapacitat les contractacions de les quals hagen sigut subvencionades.  
3. L'entitat beneficiària està obligada a sotmetre's a les actuacions de control financer previstes en els articles 113 i següents de la Llei 1/2015, de 6 de febrer, i en els articles 44 i següents de la Llei 38/2003, general de subvencions, que puga fer la Intervenció General o qualsevol òrgan autonòmic, nacional o internacional amb competències en control de subvencions.  
  
Article 13. Justificació de la despesa i liquidació de les ajudes  
1. Les despeses s'acrediten mitjançant nòmines, en el cas de salaris, i factures, en el cas de serveis, subministraments o obres; i el pagament de les despeses consistents en salaris del personal i les inversions o les despeses efectuades per les entitats beneficiàries objecte de subvenció es justifiquen mitjançant un comprovant de transferència bancària o qualsevol altra fórmula de pagament, sempre que s'acredite el càrrec en compte corresponent, segons el que es disposa per a cada programa d'ajudes, encara que la presentació davant de LABORA Servei Valencià d'Ocupació i Formació depenga del tipus de compte justificatiu de la despesa regulada en cada programa.  
2. La justificació del pagament requerirà la presentació, mitjançant un original o una còpia degudament autenticada, del justificant bancari acreditatiu de la identitat de qui efectua el pagament, del període a què fa referència el càrrec, el càrrec en compte dels imports i la persona treballadora en cas de salaris, així com la identificació de la persona o l'entitat beneficiària del pagament, el número de factura i el concepte en el cas d'altres despeses.  
3. Una vegada dictada la resolució de concessió, es lliurarà l'import de l'ajuda reconeguda a cada beneficiària, en la forma indicada per a cada tipus d'acció en aquest decret, i sempre que s'acredite en l'expedient que l'entitat sol·licitant es troba al corrent en el compliment de les obligacions tributàries i davant de la Seguretat Social, així com al corrent d'obligacions per reintegrament de subvencions, en la data de cadascun dels pagaments.  
  
Article 14. Reintegrament de les ajudes concedides, procediment de reintegrament, infraccions i sancions  
D'acord amb el que s'estableix en la Llei 38/2003, de 17 de novembre, general de subvencions, i altra legislació aplicable, el reintegrament de subvencions, el procediment de reintegrament i les infraccions i sancions es concreten en el que s'indica a continuació:  
1. Reintegrament de les ajudes concedides:  
a) Tota alteració de les condicions tingudes en compte per a la concessió de la subvenció, i en qualsevol cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
  
b) La declaració judicial o administrativa de nul·litat o anul·lació, d'acord amb el procediment i les causes establides en l'article 36 de la Llei 38/2003, general de subvencions, comportarà l'obligació de retornar les quantitats percebudes.  
c) També haurà de fer reintegrament de les quantitats percebudes i l'exigència de l'interés de demora corresponent des del moment del pagament de la subvenció fins hui, en què s'acorde la procedència del reintegrament, en els supòsits que preveu l'article 37 de la Llei 38/2003, general de subvencions, en relació amb el que s'estableix en els articles 91 a 93 del Reglament de la Llei 38/2003, general de subvencions, aprovat pel Reial decret 887/2006, de 21 de juliol.  
En particular, haurà de fer el reintegrament o la revocació total de la subvenció concedida en els supòsits següents:  
1r. Incompliment de les obligacions, tant generals com específiques, imposades a les entitats beneficiàries en aquest decret, a excepció del que es disposa en l'apartat 1.d 4 d'aquest article, i concretament, l'obligació imposada en l'apartat 6 de l'article 6, relativa a la comunicació prèvia de qualsevol canvi produït respecte de la qualificació del projecte empresarial en CEO.  
2n. Per al programa d'ajudes a la contractació per empresa ordinària del personal amb diversitat funcional o discapacitat procedent d'un enclavament laboral, regulades en el títol III d'aquest decret, haurà d'efectuar el reintegrament total de l'ajuda en els supòsits d'extinció de la relació laboral abans de completar el període de manteniment exigit, excepte el que es disposa per a la substitució.  
d) S'aplicarà el criteri de proporcionalitat amb reintegrament o revocació parcial de l'ajuda concedida, en els supòsits següents:  
1r. Justificació de la despesa per un import inferior a la subvenció concedida en les ajudes regulades dels capítols I i II, del títol II, d'aquest decret: haurà de fer el reintegrament parcial de les ajudes concedides i pagades que presenten una justificació inferior a la subvenció concedida.  
Quant a la justificació de les ajudes, s'haurà de tindre en compte el que es disposa en l'apartat 3 de l'article 21, en el cas de subvencions salarials concedides per mesos, i no semestrals, per falta d'un pressupost suficient.  
2n. Incompliment de l'obligació imposada a les entitats beneficiàries en l'apartat 7 de l'article 6, relativa a l'obligació de mantindre els contractes subscrits amb el personal amb diversitat funcional o discapacitat un mínim de tres mesos (i en aquest cas caldrà únicament el reintegrament total de l'ajuda concedida per la persona treballadora afectada) i la comunicació de les variacions de la plantilla, i molt especialment les baixes produïdes amb anterioritat al període mínim exigible de tres mesos i les baixes per acomiadaments disciplinaris o per causes objectives, reconeguts o declarats improcedents, així com baixes per acomiadaments col·lectius.  
3r. Extinció de la relació laboral del treballador o la treballadora amb l'empresa ordinària, amb anterioritat a la finalització del període de manteniment obligatori, quan aquesta finalització s'haja produït per causes objectives o per acomiadament disciplinari quan l'un o l'altre es declare o reconega com a procedent, i quan les extincions s'hagen produït per dimissió, mort o incapacitat permanent total, absoluta o gran invalidesa del personal, o per resolució durant el període de prova, i la persona treballadora no haja sigut substituïda; en aquests casos, l'entitat beneficiària estarà obligada a reintegrar la subvenció percebuda de manera proporcional al període de manteniment del contracte pendent de complir.  
4t. Incompliment de les obligacions imposades als CEO en relació amb la prestació dels serveis d'ajust personal i social, quan aquest incompliment no afecte tota la plantilla.  
2. Procediment de reintegrament.  
El procediment de reintegrament se substanciarà d'acord amb el que estableix el capítol II, del títol II, de la Llei 38/2003, general de subvencions; i el capítol II, del títol III, del Reglament de la Llei 38/2003, aprovat pel Reial decret 887/2006, i tot això en relació amb el que estableix l'article 172 de la Llei 1/2015, de 6 de febrer.  
3. Infraccions administratives i incoació procediment sancionador.  
  
El que disposen els apartats anteriors serà aplicable sense perjudici de la possible qualificació dels fets com a infracció administrativa i incoació del procediment sancionador, d'acord amb els articles 52 i següents de la Llei general de subvencions, i els articles 173 i següents de la Llei 1/ 2015, de 6 de febrer.  
De conformitat amb l'article 35 de la Llei 2/2015, de 2 d'abril, de la Generalitat, la Llei de transparència i bon govern i participació ciutadana de la Comunitat Valenciana, l'incompliment del que disposa l'apartat 1 de l'article 6 podrà comportar el reintegrament total o parcial de la subvenció concedida, amb el procediment sancionador previ que se sotmetrà al que disposa el títol III de la Llei 2/2015.  
  
  
TÍTOL II  
Centres especials d'ocupació  
  
Disposicions generals  
  
Article 15. Requisits generals  
A més dels requisits exigits en els articles 4 i 5 d'aquest decret, els CEO hauran de complir amb caràcter general els que s'indiquen a continuació:  
1. Estar qualificats i inscrits com a tals en el Registre de centres especials d'ocupació de la Comunitat Valenciana.  
2. Estar inscrites com a entitats ocupadores en els règims de la Seguretat Social en què hi haja una afiliació de personal per compte d'altri.  
  
  
CAPÍTOL I  
Programa d'ajudes a projectes d'inserció  
 laboral en centres especials d'ocupació  
  
Article 16. Costos subvencionables i quantia  
Dins del programa d'ajudes a projectes d'inserció laboral en CEO, resulten subvencionables les següents:  
1. Ajudes a projectes d'inserció laboral en CEO per al finançament parcial dels costos salarials del personal amb diversitat funcional o discapacitat, que faça una jornada de treball completa i estiga donat d'alta en la Seguretat Social:  
a) L'ajuda consistirà en el 50 % del salari mínim interprofessional vigent en 2022, corresponent a les nòmines de gener a desembre de 2022, incloses dues pagues extraordinàries o un prorrateig d'aquestes pagues, o el període corresponent segons el pressupost disponible.  
En el cas del contracte a temps parcial, la subvenció experimentarà una reducció proporcional a la jornada laboral realitzada, sempre que la jornada supose, com a mínim, la meitat de la jornada habitual.  
b) Els períodes en què un treballador o una treballadora es trobe en situació d'incapacitat temporal (IT) no resultaran subvencionables, ja que les quanties percebudes pel personal en aquests períodes no retribueixen el treball efectiu, sinó que es tracta de prestacions econòmiques derivades de situacions incloses en l'àmbit de protecció de la Seguretat Social, amb independència que el pagament d'una part del període siga a càrrec obligatòriament del CEO.  
c) Tampoc resultarà subvencionable el cost salarial dels contractes del personal de duració inicial inferior a tres mesos, amb independència de la duració de cadascuna de les seues pròrrogues, excepte el contracte d'interinitat realitzat en els termes previstos en l'article 15 del text refós de la Llei de l'Estatut dels Treballadors. En el cas de contracte d'interí per a la substitució de treballador amb reserva de lloc de treball, haurà de substituir personal amb diversitat funcional o discapacitat que resulte subvencionable. Quan s'hagen realitzat contractes per obra o servei determinat, d'acord amb la legislació laboral vigent en el seu moment, haurà d'adjuntar-se un compromís de duració mínima d'aquest contracte, almenys, de tres mesos.  
d) Les noves contractacions han de representar un increment net del nombre de persones ocupades en l'empresa en qüestió, en comparació amb la mitjana dels dotze mesos previs. En defecte d'això, el lloc o els llocs hauran d'haver quedat vacants arran de la dimissió de la persona treballadora, de la seua diversitat funcional o discapacitat, de la seua jubilació, de la defunció, de la reducció voluntària del temps de treball o del seu acomiadament disciplinari procedent, així com en el cas de subrogacions, per les causes legals estipulades, i no de resultes del seu acomiadament disciplinari o per causes objectives, reconegut o declarat improcedent, o acomiadament col·lectiu.  
En el cas que les noves contractacions no suposen un increment net de plantilla segons el que disposa l'apartat anterior i hi haja acomiadaments disciplinaris o per causes objectives, reconeguts o declarats improcedents, o acomiadament col·lectiu, quedaran exclosos de l'ajuda tants llocs com acomiadaments queden acreditats.  
2. Ajudes a projectes d'inserció laboral en CEO per a finançar els costos indirectes corresponents a l'informe auditor per a la justificació de l'ajuda salarial, en expedients d'ajudes per un import igual o superior a 60.000,00 ?. L'ajuda es concedirà per un import de fins al 2 % de l'import corresponent a l'ajuda al cost salarial, amb el límit màxim de 15.000,00 ?, però finalment es liquidarà en funció de la despesa realment justificada d'aquesta ajuda salarial.  
3. Ajudes a projectes d'inserció laboral en CEO per a finançar els costos d'adaptació de llocs de treball i l'eliminació de barreres arquitectòniques, en una quantia màxima de 1.803,00 - per lloc de treball que s'adapte a les necessitats del personal amb diversitat funcional o discapacitat en plantilla.  
  
Article 17. Requisits específics  
1. Per a l'ajuda als costos salarials del personal amb diversitat funcional o discapacitat que inicien la seua activitat en l'exercici 2022, o que hagen iniciat l'activitat en l'exercici anterior, i la seua contractació no haja sigut subvencionada en aquest, les persones contractades, en el moment previ a la seua contractació han de ser desocupades i inscrites com a demandants d'ocupació en el centre Espai Labora corresponent. En el cas que la persona treballadora ho siga a temps parcial, ha d'estar inscrit/a com a demandant de millora d'ocupació.  
2. Per a l'ajuda per a finançar els costos d'informes de les auditories contractades pels CEO, per a la justificació de la despesa de l'ajuda salarial mitjançant el compte justificatiu amb informe auditor, la persona auditora de comptes que faça l'informe d'auditoria ha d'estar inscrita com a exercent en el Registre oficial d'auditors de comptes dependent de l'Institut de Comptabilitat i Auditoria de Comptes.  
  
3. Per a la subvenció destinada a adaptar llocs de treball i eliminar barreres arquitectòniques, s'haurà de justificar la necessitat mitjançant la memòria oportuna que aporte l'entitat i que ha de tindre un informe favorable de la Inspecció de Treball, sol·licitat per LABORA Servei Valencià d'Ocupació i Formació.  
Aquesta ajuda es destinarà a l'adaptació dels llocs de treball o la dotació d'equips de protecció personal necessaris per a evitar accidents laborals al personal amb diversitat funcional o discapacitat contractat, o eliminar barreres o obstacles que impedisquen o dificulten el treball del personal amb diversitat funcional o discapacitat, de manera que no seran subvencionables les que estan obligades a realitzar per l'aplicació de la Llei de prevenció de riscos laborals i que s'haurien de dur a terme de la mateixa manera, siga personal amb diversitat funcional o discapacitat o no ho siga.  
El personal amb diversitat funcional o discapacitat per al qual se sol·licita inicialment l'ajuda per a l'adaptació de lloc de treball ha d'estar en situació d'alta en la Seguretat Social i amb contracte vigent en el CEO en el moment en què es resolga la petició.  
No resultarà subvencionable l'adaptació per treballadora o treballador, o lloc de treball pel qual ja s'haja obtingut una subvenció pel mateix concepte en els quatre anys immediatament anteriors, llevat que es tracte d'adaptacions necessàries per empitjorament de les deficiències físiques, mentals, intel·lectuals o sensorials del personal o per desgast de l'anterior adaptació derivada de l'ús que se n'ha fet, degudament acreditat.  
  
Article 18. Documentació específica per la presentació de les sol·licituds  
A més de la documentació general que s'ha de presentar d'acord amb l'article 7 d'aquest decret, caldrà presentar, juntament amb la sol·licitud inicial, els documents següents:  
1. Per a la subvenció del cost salarial corresponent als llocs de treball ocupats per personal amb diversitat funcional o discapacitat, inclosos els costos indirectes d'informe auditor:  
a) Informe, en model normalitzat, en què conste la quantia de la subvenció sol·licitada, amb la distinció de la que correspon als mesos reportats de la dels mesos no reportats, així com la quantia sol·licitada de l'informe auditor, si és el cas.  
b) En el cas que la subvenció mitjana sol·licitada corresponent als mesos no reportats supere la mitjana corresponent als mesos reportats, o que la subvenció mitjana sol·licitada del semestre supere la mitjana justificada dels sis mesos anteriors, s'haurà d'aportar el càlcul motivat de la quantia sol·licitada, en model normalitzat, subscrit per la persona representant legal del CEO, que justifique aquest increment.  
  
2. Per a les subvencions per a l'adaptació de llocs de treball i l'eliminació de barreres arquitectòniques convocatòria, s'ha de presentar:  
a) Memòria descriptiva de les necessitats d'adaptació del lloc o l'eliminació de barreres que es durà a terme, en què s'identifique el personal i el tipus de diversitat funcional o discapacitat, amb la indicació del cost que té.  
b) Pressupostos o factures proforma de la inversió que es farà o projecte tècnic, si és el cas. De conformitat amb el que s'estableix en l'article 31 de la Llei 38/2003, general de subvencions, quan l'import de la despesa subvencionable supere les quanties establides en la normativa reguladora de contractes del sector públic per al contracte menor d'obres o subministraments, l'entitat beneficiària ha de sol·licitar com a mínim tres ofertes de diversos proveïdors, amb caràcter previ a la contracció de la despesa, llevat que, per característiques especials de les despeses subvencionables ?les quals s'han d'aportar amb la sol·licitud de subvenció?, no hi haja en el mercat un nombre suficient d'entitats que el subministren o presten. L'elecció entre les ofertes presentades, que s'ha de presentar amb la sol·licitud, s'ha de fer d'acord amb els criteris d'eficiència, economia i responsabilitat social, i l'elecció s'ha de justificar expressament en una memòria quan no recaiga en la proposta econòmica més avantatjosa.  
c) En el cas de canvi de centre de treball, comunicació a l'organisme competent d'obertura del centre de treball.  
d) Documentació acreditativa del tipus i grau de diversitat funcional o discapacitat, o acreditació de la condició de persona amb diversitat funcional o discapacitat, d'acord amb el que s'estableix en la disposició addicional segona d'aquest decret.   
e) En el cas d'adaptació per empitjorament de la diversitat funcional o discapacitat del personal, prevista en l'article 17 d'aquest decret, documentació acreditativa d'aquest empitjorament subscrita pels equips multiprofessionals corresponents.  
  
Article 19. Termini per a la presentació de les sol·licituds  
a) Per a la presentació de sol·licituds de subvenció del cost salarial de 2022, corresponent als llocs de treball ocupats per personal amb diversitat funcional o discapacitat i de subvenció per a finançar els costos de les auditories per a la justificació de la despesa salarial, s'estableixen dos terminis:  
Primer termini. En els 15 dies naturals següents a la publicació d'aquest decret en el DOGV, s'han de presentar les sol·licituds d'ajudes per a finançar parcialment els costos salarials del personal corresponent als mesos de gener a juny, inclosa la paga extra de juny, que inclourà la sol·licitud d'ajuda per a finançar els costos d'auditoria, si és el cas.  
  
Segon termini. Des de les 09.00 hores del dia 3 a les 24.00 del dia 14, els dos d'octubre de 2022, s'han de presentar les sol·licituds d'ajudes per a finançar parcialment els costos salarials corresponents als mesos de juliol a desembre, inclosa la paga extra de desembre, que inclourà la sol·licitud d'ajuda per a finançar els costos d'auditoria, si és el cas.  
b) Les subvencions per a l'adaptació de llocs de treball i l'eliminació de barreres arquitectòniques s'han de sol·licitar en el termini dels 15 dies naturals següents a la publicació d'aquest decret en el DOGV.  
  
En cas de contracte nou, empitjorament de la discapacitat o canvi de seu del centre de treball, regirà el termini d'un mes, a comptar de la data d'inici del contracte nou, de la data de la certificació que acredite l'empitjorament o de la comunicació d'obertura del centre de treball a l'organisme competent, segons el cas. En tot cas, si es presenten aquestes sol·licituds en l'exercici actual, no podran ser posteriors al 31 d'octubre de 2022.  
c) En el cas que el centre especial d'ocupació no haja iniciat les seues activitats en el moment de la publicació d'aquest decret, el termini per a presentar sol·licituds serà d'un mes, a partir de la primera contractació de personal amb diversitat funcional o discapacitat, i el termini màxim per a la petició d'aquestes ajudes serà el dia 31 d'octubre de 2022.  
Juntament amb la sol·licitud d'ajudes s'ha d'aportar la documentació justificativa de l'article 20.  
  
Article 20. Documentació justificativa relativa al personal amb diversitat funcional o discapacitat per a la subvenció del cost salarial i terminis de presentació i informe auditor  
En el termini de 15 dies naturals a comptar des de l'endemà de la finalització del termini de presentació de sol·licituds, per a la plantilla existent en aquest moment; i en els deu primers dies naturals del mes següent al mes en què s'haja produït un nou contracte, pròrroga, transformació de contracte temporal en indefinit o modificació de jornada, s'ha de presentar la documentació justificativa següent:  
1. Relació del personal amb diversitat funcional o discapacitat els llocs dels quals són objecte de subvenció, en model normalitzat.  
a) Els CEO que hagen sigut beneficiaris d'ajudes en el semestre anterior, hauran de presentar el model normalitzat «Plantilla de persones treballadores - Llista inicial semestre», en què es recollirà la referència de totes les persones treballadores que ja estaven incloses i subvencionades en l'últim mes del semestre anterior, sempre que els seus contractes continuen una vegada acabat aquest semestre, així com les modificacions de plantilla produïdes en els tres mesos següents, gener, febrer i març per al primer semestre, i juliol, agost i setembre per al segon semestre (nous contractes, pròrrogues dels anteriors, transformació de contractes temporals en indefinit o modificacions de jornada).  
  
A més, es presentarà, si és el cas, el model normalitzat «Plantilla de persones treballadores interines - Llista inicial semestre», en què es recollirà la referència de totes les persones treballadores interines que ja estaven incloses i subvencionades en l'últim mes del semestre anterior, sempre que els seus contractes continuen una vegada finalitzat aquest semestre, així com les modificacions de plantilla produïdes en els tres mesos següents (nous contractes, pròrrogues dels anteriors, transformació de contractes temporals en indefinit o modificacions de jornada).  
  
b) Els CEO que no hagen obtingut subvenció salarial en el semestre anterior, hauran de presentar el model normalitzat «Plantilla de persones treballadores i variacions mensuals» i la «Plantilla de persones treballadores interines i variacions mensuals».  
c) Per a les modificacions mensuals posteriors a les sol·licituds dels apartats anteriors, tant del primer com del segon semestre, en els deu primers dies naturals del mes següent al mes en què s'haja produït un nou contracte, pròrroga, transformació de contracte temporal en indefinit o modificació de jornada, es presentarà el model normalitzat «Plantilla de persones treballadores i variacions mensuals» i la «Plantilla de persones treballadores interines i variacions mensuals», si és el cas, en què s'inclouran únicament aquestes modificacions, sense que calga incloure novament tota la plantilla.  
d) Amb caràcter general, les noves contractacions, pròrrogues, transformacions de contractes temporals en indefinits o ampliacions de jornada, no incloses en les llistes normalitzades, ni inicials ni comunicació de variacions mensuals, no seran subvencionables i el cost salarial no serà considerat una despesa justificada en la justificació final de l'expedient.  
2. En el cas del personal que haja iniciat l'activitat en el centre especial d'ocupació corresponent en 2022, o l'haja iniciada en 2021, però no haja resultat subvencionat en aquest exercici, s'ha d'aportar:  
  
a) Documentació acreditativa del tipus i grau de diversitat funcional o discapacitat, d'acord amb el que s'estableix en la disposició addicional segona d'aquest decret, únicament per a treballadors i treballadores que, havent resultat avaluada la seua discapacitat en altres comunitats autònomes, no hagen traslladat l'expedient a la Comunitat Valenciana, o noves sol·licituds presentades després de la caducitat de la resolució anterior, sense que s'haja emés una resolució de valoració nova.  
  
Les modificacions que afecten la diversitat funcional o discapacitat del personal s'hauran de comunicar a LABORA Servei Valencià d'Ocupació i Formació.  
b) Còpia del contracte o dels contractes de treball o de la conversió o les conversions de contractes temporals que donen lloc a l'ajuda, fets a persones amb diversitat funcional o discapacitat, i els comunicats d'alta en la Seguretat Social i/o l'informe de consulta general de treballadors e-SIL acreditatiu d'aquests.  
Així mateix, s'ha de presentar una còpia de les pròrrogues que donen dret a la subvenció o comunicació de les pròrrogues al programa Contrat@, així com la documentació acreditativa de les variacions de jornada, que, si és el cas, resulten subvencionables segons el que es disposa en l'article 16 d'aquest decret.  
En el supòsit de transformacions de contractes temporals, s'ha d'aportar el comunicat de variació de dades a la Seguretat Social.  
En el supòsit de contractes que ja han sigut baixa, s'han d'aportar comunicats de baixa en Seguretat Social o l'informe de consulta general de treballadors e-SIL, acreditatiu d'aquests.  
3. En el cas del personal que haja iniciat la relació laboral amb el centre especial d'ocupació amb anterioritat al semestre subvencionable, però en el semestre de 2022 pel qual se sol·licita la subvenció s'haja produït qualsevol mena de modificació d'aquesta, com ara variacions de jornada o la pròrroga de la contractació o transformació de contractes temporals en indefinits, s'ha d'aportar la documentació acreditativa d'aquestes modificacions, segons els casos:  
a) Comunicats de variació de dades en la Seguretat Social, si és el cas.  
b) Documentació justificativa de modificacions de jornada, subscrita per l'empresari i la persona treballadora, si és el cas.  
c) Còpia de les pròrrogues o comunicació de les pròrrogues al programa Tnblzup@.  
d) Còpia de la transformació de contractes temporals en indefinits.  
  
4. Per a tots els contractes indefinits o per a la conversió de contractes temporals en indefinits, s'ha de presentar, tant a l'inici de la contractació o la transformació del contracte, com amb caràcter bianual, un informe d'adequació al lloc de treball, emés pels equips multiprofessionals del corresponent centre de valoració i orientació de discapacitats de la conselleria amb competències en matèria de serveis socials. A falta d'aquest informe, s'ha d'aportar la còpia de la sol·licitud presentada telemàticament, en el centre de valoració i orientació de discapacitats corresponent.  
5. Declaració responsable de la persona que representa legalment l'entitat sol·licitant d'ajudes acreditativa del fet que, en relació amb les dades relatives al tipus i grau de diversitat funcional o discapacitat, disposen del consentiment exprés de tot el personal amb diversitat funcional o discapacitat per a la cessió de dades a LABORA Servei Valencià d'Ocupació i Formació, així com per a l'accés per aquest organisme a les bases de dades dels centres de valoració de discapacitats i perquè LABORA puga facilitar aquesta informació a l'organisme, si és el cas, perquè emeta els informes preceptius, i que han informat el personal treballador que la finalitat d'aquesta informació és únicament l'obtenció de subvencions públiques.  
6. Pressupost del cost de l'informe auditor per a la justificació de l'ajuda salarial, si és el cas, tenint en compte el que es disposa en l'article 18.2.b per a les ajudes d'adaptació de llocs de treball.  
7. Per al pagament per mitjà del sistema de bestretes, si és el cas, acreditació d'estar al corrent de pagament d'obligacions per reintegrament de subvencions, d'acord amb el que disposa l'article 34.5 de la Llei 38/2003, de 17 de novembre, general de subvencions.  
  
Article 21. Pagament i justificació de la despesa de l'ajuda salarial  
1. Per a la subvenció del cost salarial corresponent als llocs de treball ocupats per personal amb diversitat funcional o discapacitat, es lliurarà de la manera següent:  
a) Una vegada concedida l'ajuda, basant-se en la documentació establida en l'article 18 d'aquest decret, s'ha d'anticipar el pagament d'acord amb els percentatges establits en l'apartat 4.b de l'article 44 de la Llei 8/2021, de 30 de desembre, de pressupostos de la Generalitat per a l'exercici 2022.  
b) En l'exercici 2022, els centres especials d'ocupació estan exempts de l'obligació de prestar garanties per al pagament de bestretes, en relació amb les subvencions en matèria de foment destinades a la inserció sociolaboral de persones amb diversitat funcional o discapacitat per al manteniment dels seus llocs de treball, d'acord amb el que es disposa en l'apartat 18.e de l'article 44 de la Llei 8/2021, de 30 de desembre, de pressupostos de la Generalitat per a l'exercici 2022.  
2. Aquesta ajuda s'ha de justificar mitjançant la presentació d'un compte justificatiu, segons l'import d'ajuda concedit per expedient:  
a) Per a expedients concedits per un import igual o superior a 60.000,00 ?: Compte justificatiu amb l'aportació d'un informe d'auditoria, d'acord amb el que estableix l'article 74 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, i d'acord amb l'Ordre EHA/1434/2007, de 17 de maig.  
El compte justificatiu consistirà en:  
1r. Memòria econòmica abreujada. Informe generat per l'aplicació eSidec, amb la relació classificada de les despeses referenciades a l'SMI de 2022 corresponents a cada persona treballadora en funció dels dies i les jornades treballades cada mes, i que hagen estat d'alta en la Seguretat Social, signat digitalment per la persona representant legal del CEO i per la persona auditoria col·legiada de comptes inscrita com a exercent en el Registre oficial d'auditors de comptes dependent de l'Institut de Comptabilitat i Auditoria de Comptes que haja revisat el compte justificatiu.  
2n. Memòria d'actuacions. Informe de la persona auditora signat digitalment que implica la revisió de la memòria econòmica. Aquest informe ha d'abastar totes les despeses subvencionables i consistirà a comprovar els extrems recollits en l'article 3.2.b de l'Ordre EHA/1434/2007, de 17 de maig, esmentada anteriorment.  
3r. A més, la persona auditora ha de comprovar la justificació del pagament de bestretes de nòmines i comprovar i descomptar de la despesa justificada el que s'indica a continuació:  
Qualsevol circumstància que supose minoracions del pagament dels conceptes retributius existents en les nòmines del personal, com ara descomptes per absentisme o baixes per incapacitat temporal, permisos de maternitat o paternitat, conceptes no subvencionables i reduccions de jornada.  
Baixes dels contractes, tant per fi de contracte com les produïdes amb anterioritat a les dates previstes en aquests, i molt especialment, les baixes produïdes amb anterioritat al compliment del període mínim de contractació de tres mesos establit en l'article 16 d'aquest decret.  
  
Contractacions que no suposen un increment net de plantilla segons el que disposa l'article 16 d'aquest decret i hi haja acomiadaments disciplinaris o per causes objectives, reconeguts o declarats improcedents, o acomiadament col·lectiu: quedaran exclosos de l'ajuda tants llocs com acomiadaments queden acreditats.  
b) Per a expedients concedits per un import inferior a 60.000,00 ?: Compte justificatiu simplificat, d'acord amb el que estableix l'article 75 del Reial decret 887/2006.  
El compte justificatiu consistirà en:  
1r. Relació classificada de les despeses: Informe generat per l'aplicació eSidec, amb la relació classificada de les despeses referenciades a l'SMI de 2022 corresponent al personal en funció dels dies i les jornades treballades cada mes, i que hagen estat d'alta en la Seguretat Social, signat digitalment per la persona representant legal del CEO.  
2n. Memòria d'actuacions. Informe signat digitalment per la persona representant legal del CEO acreditativa de les dades establides en els apartats 2.a.2n i 3r d'aquest article.  
3r. No obstant això, LABORA Servei Valencià d'Ocupació i Formació comprovarà els justificants que considere i que permeten obtindre evidència raonable sobre l'aplicació adequada de la subvenció, i per a aquesta finalitat es requerirà la presentació dels justificants de despesa que consistiran en:  
Rebuts de salaris i justificants del càrrec en compte, mitjançant l'original o la còpia degudament autenticada.  
Declaració responsable de la persona representant legal de l'entitat acreditativa que les imatges dels rebuts de salaris i dels justificants del càrrec en compte són còpia fidel dels justificants de despesa i de la documentació acreditativa del pagament.  
Baixes.  
Els expedients seleccionats per a comprovar-los, es determinaran mitjançant un mètode de mostreig probabilístic i s'utilitzarà un mostreig aleatori simple.  
Aquest procediment exigeix numerar, per cada convocatòria, tots els expedients concedits per un import inferior a 60.000,00 ?, i s'obtindran «N» expedients, dels quals se seleccionarà una mostra d?«n» expedients a l'atzar, de manera aleatòria, així cada expedient tindrà la mateixa probabilitat «n/N» de ser seleccionat.  
Per a aquest programa s'ha determinat una grandària mostral n=10 % dels expedients, és a dir, «n = 10 % N», que podrà ampliar el director general de LABORA Servei Valencià d'Ocupació i Formació en cas que ho considere oportú.  
3. En el cas que la concessió de l'ajuda s'haja efectuat per mesos en funció del pressupost disponible, i no per un semestre complet, les entitats beneficiàries podran imputar la despesa de mesos posteriors si no arribaren a justificar l'ajuda total concedida a causa de baixes per incapacitat temporal degudament justificades i pels mateixos imports que els hagen pogut correspondre, amb les mensualitats tingudes en compte per a la concessió de l'ajuda.  
4. Així mateix, quant a les baixes produïdes després de la justificació semestral de les ajudes, i per tant, sense que s'hagen tingut en compte en la memòria econòmica i en la memòria d'actuacions, corresponents a contractes que finalment hagen durat menys de tres mesos, els CEO hauran de presentar mensualment, en els deu primers dies naturals de cada mes, segons si s'ha de completar la justificació del primer o del segon semestre anual, les baixes en la Seguretat Social de totes les persones treballadores que no hagen superat el període mínim de contractació de tres mesos exigit en l'article 16.1.c d'aquest decret.  
5. Els terminis per a la presentació del compte justificatiu són:  
a) La justificació de les despeses del primer semestre es presentarà del 10 de juliol al 10 d'agost, els dos de 2022.  
b) La justificació de les despeses del segon semestre es presentarà del 10 de gener al 10 de febrer, els dos de 2023.  
6. En el cas de compte justificatiu amb informe auditor del cost salarial, la documentació que dona suport al compte justificatiu i que consisteix en els rebuts de salaris i en els justificants del càrrec en compte, ambdós ordenats alfabèticament que, d'acord amb el que s'estableix en l'article 13 d'aquest decret, acrediten el pagament d'aquests, incloses les baixes en la Seguretat Social, si és el cas, del personal subvencionat, haurà d'estar a la disposició de LABORA Servei Valencià d'Ocupació i Formació i de qualsevol òrgan auditor, a l'objecte de control directe pel sistema de mostreig que es puga establir en qualsevol moment o per requeriment d'auditories.  
7. Així mateix, i juntament amb el compte justificatiu que es presente del 10 de juliol al 10 d'agost de 2022 i del 10 de gener al 10 de febrer de 2023, l'entitat beneficiària ha de presentar la documentació següent:  
  
a) Declaració sobre l'import i la destinació de l'ajuda.  
b) Acreditació del compliment de les obligacions de transparència establides en l'article 6, apartat 1 d'aquest decret.  
8. Si la presentació de la documentació justificativa es fa fora dels terminis assenyalats en aquest article, es podrà llevar, si és el cas, de la subvenció que s'ha de pagar, la quantia corresponent al nombre de dies que hagen originat el retard.  
9. En tot cas, abans que es dicte la proposta de resolució de pagament, l'entitat beneficiària s'ha de trobar al corrent en el compliment de les obligacions tributàries que té i davant de la Seguretat Social, d'acord amb el que disposa l'apartat 4 de l'article 7 d'aquest decret, i acreditar estar al corrent del pagament d'obligacions per reintegrament de subvencions, d'acord amb el que disposa l'article 34.5 de la Llei 38/2003, de 17 de novembre, general de subvencions.  
  
10. Correspon a la persona titular de la Direcció General de LABORA Servei Valencià d'Ocupació i Formació, o l'òrgan en què delegue, el reconeixement de l'obligació i la proposta de pagament de la subvenció.  
  
  
Article 22. Justificació i pagament de l'ajuda per a informe auditor i ajudes per a adaptació de llocs  
1. L'ajuda per a finançar els costos indirectes d'informe d'auditoria, en el cas d'expedients de quantia igual o superior a 60.000,00 ?, es justificarà juntament amb l'última justificació de l'ajuda corresponent als costos salarials de cada semestre; és a dir, del 10 de juliol al 10 d'agost de 2022, i del 10 de gener al 10 de febrer de 2023, mitjançant l'aportació de la factura emesa per la persona auditora i la documentació acreditativa del pagament d'aquesta mitjançant càrrec en compte.  
  
L'ajuda es lliurarà una vegada comprovada la justificació de la despesa i pel percentatge del 2 % corresponent a la despesa de l'ajuda salarial realment justificada, per un màxim de 15.000,00 ?.  
2. Els costos per a les ajudes corresponents a l'adaptació de llocs o l'eliminació de barreres es justificaran mitjançant la presentació de la documentació següent:  
a) Una relació classificada de les despeses i les inversions de l'activitat, amb la identificació del creditor i del document, l'import, la data d'emissió i, si és el cas, la data de pagament. En cas que la subvenció s'haja atorgat d'acord amb un pressupost, s'han d'indicar les desviacions esdevingudes, si és el cas.  
b) Les factures i, si és el cas, les certificacions d'obra corresponents a inversions efectivament realitzades, i els documents acreditatius del pagament dels subministraments i obres, justificats d'acord amb el que s'estableix en l'article 13.  
c) Informe favorable de la Inspecció Provincial de Treball, que serà requerit per LABORA Servei Valencià d'Ocupació i Formació.  
  
Les ajudes per adaptació de llocs o eliminació de barreres es lliuraran alhora, segons la documentació presentada, i la data límit per a justificar-la serà el 31 d'octubre.  
3. Juntament amb la justificació de la despesa, s'ha de presentar:  
a) Declaració sobre l'import i la destinació de l'ajuda.  
b) Acreditació del compliment de les obligacions de transparència establides en l'article 6, apartat 1 d'aquest decret.  
4. En tot cas, abans que es dicte la proposta de resolució de pagament, l'entitat beneficiària s'ha de trobar al corrent en el compliment de les obligacions tributàries que té i davant de la Seguretat Social, d'acord amb el que disposa l'apartat 4 de l'article 7 d'aquest decret, i acreditar estar al corrent del pagament d'obligacions per reintegrament de subvencions, d'acord amb el que disposa l'article 34.5 de la Llei 38/2003, de 17 de novembre, general de subvencions.  
5. Correspon a la persona titular de la Direcció General de LABORA Servei Valencià d'Ocupació i Formació, o l'òrgan en què delegue, el reconeixement de l'obligació i la proposta de pagament de la subvenció.  
  
  
  
CAPÍTOL II  
Programa d'ajudes a projectes d'inserció  
 en empresa ordinària per mitjà de CEO  
  
Article 23. Objecte de les ajudes  
Les ajudes recollides en aquest capítol tenen com a finalitat donar suport a projectes encaminats a facilitar la contractació laboral en empreses ordinàries de persones amb diversitat funcional o discapacitat que prèviament han seguit un itinerari d'inserció en les dependències del CEO.  
No resultaran subvencionables per al CEO les insercions produïdes en empreses vinculades amb el mateix CEO, ni les insercions produïdes en un lloc de l'Administració pública ni els contractes en empreses de treball temporal.  
  
Article 24. Requisits i compatibilitat  
1. Requisits: els requisits per a aquesta mena d'ajudes són:  
a) Els CEO, a més de complir els requisits establits en els articles 4 i 5 d'aquest decret, han de fomentar la inserció de personal amb diversitat funcional o discapacitat del CEO en empreses del mercat ordinari, per a la qual cosa cal seguir un procés previ d'itinerari d'inserció.  
  
b) Perquè la inserció laboral en empresa ordinària resulte subvencionable al CEO, l'itinerari d'inserció sociolaboral que necessàriament ha de fer el personal amb diversitat funcional o discapacitat, amb caràcter previ a aquesta inserció, haurà de tindre una durada mínima de 6 mesos en el CEO.  
c) L'activitat que cal realitzar en l'itinerari d'inserció ha de tindre una relació directa amb l'activitat del CEO.  
2. Compatibilitat: aquesta ajuda resulta compatible amb l'ajuda a les unitats de suport, sempre que la suma de les dues no supere el 100 % dels costos salarials i de Seguretat Social de les persones integrants de la unitat de suport responsables de la inserció.  
  
Article 25. Quanties  
1. Per cada persona treballadora que, en acabar l'itinerari d'inserció, siga contractada per l'empresa ordinària per un temps indefinit i a jornada completa, el CEO tindrà dret a una subvenció per un import de 3.000,00 ?, sempre que s'acredite la despesa corresponent a aquest import mitjançant despeses salarials de personal de suport relacionades amb el desenvolupament de l'itinerari d'inserció.  
2. Quan el contracte per temps indefinit es concerte a temps parcial, la subvenció de 3.000,00 - es reduirà proporcionalment a la jornada pactada.  
  
Article 26. Documentació per a la presentació de les sol·licituds  
La sol·licitud, en model normalitzat, s'ha de presentar acompanyada de la documentació següent:  
1. Còpia del/s contracte/s de treball que donen lloc a l'ajuda, fets a persones amb diversitat funcional o discapacitat procedents del centre especial d'ocupació, i els comunicats d'alta en la Seguretat Social i/o l'informe de consulta general de treballadors e-SIL acreditatiu d'aquests.  
2. Declaració responsable subscrita per qui represente legalment el CEO sol·licitant que acredite que l'itinerari d'inserció sociolaboral de la persona treballadora amb diversitat funcional o discapacitat, amb caràcter previ a la seua inserció, ha tingut una durada mínima de 6 mesos en el CEO, així com que l'activitat realitzada en l'itinerari té relació directa amb l'activitat del CEO.  
3. Justificació documental de la realització de l'itinerari d'inserció efectuat per la persona treballadora, signada per aquesta i pel personal tècnic de suport (incloent-hi les actuacions dutes a terme, la data i la duració d'aquestes).  
4. Avaluació final realitzada pel personal tècnic de suport de l'itinerari d'inserció dut a terme pel treballador o la treballadora.  
5. Declaracions responsables acreditatives del fet que la contractació s'ha realitzat amb la intermediació del centre especial d'ocupació, subscrita per qui el represente legalment, per qui represente legalment l'empresa contractant i per la persona treballadora.  
  
6. Nòmines del personal integrant de la unitat de suport relacionat amb el desenvolupament de l'itinerari d'inserció.  
7. Rebuts de liquidació de cotitzacions (RLC) i relació nominal de treballadors i treballadores (RNT) de cada mensualitat, acreditatius de les despeses consistents en la paga de quotes de Seguretat Social.  
8. Transferències bancàries acreditatives del pagament efectiu, tant de les despeses salarials com de Seguretat Social, o qualsevol altra forma de pagament, sempre que s'acredite el càrrec en compte d'aquests imports.  
La justificació de la despesa requerirà la presentació, mitjançant un original o una còpia degudament autenticada del justificant bancari acreditatiu de la identitat de qui efectua el pagament, del període a què fa referència el càrrec, el càrrec en compte dels imports i les persones beneficiàries del pagament.  
9. Declaració sobre l'import i la destinació de l'ajuda.  
10. Acreditació del compliment de les obligacions de transparència establides en l'article 6, apartat 1 d'aquest decret.  
  
Article 27. Termini per a la presentació de les sol·licituds  
Les sol·licituds d'ajudes s'han de presentar en el termini màxim d'un mes, comptat des de la data de contractació objecte de l'ajuda, i tindran com a data límit el 31 d'octubre de 2022.  
  
Article 28. Justificació i pagament  
1. Una vegada dictada la resolució de concessió de les ajudes i/o subvencions per la realització de contractes de treball a què es refereix aquest capítol, es lliurarà l'import total de l'ajuda reconeguda a cada entitat beneficiària, sobre la base de la documentació justificativa aportada juntament amb la sol·licitud i d'acord amb el que estableix l'article 26 d'aquest decret.  
2. Abans que es dicte la proposta de resolució de pagament, l'entitat beneficiària s'ha de trobar al corrent en el compliment de les obligacions tributàries que té i davant de la Seguretat Social, d'acord amb el que disposa l'apartat 4 de l'article 7 d'aquest decret, i acreditar estar al corrent del pagament d'obligacions per reintegrament de subvencions, d'acord amb el que disposa l'article 34.5 de la Llei 38/2003, de 17 de novembre, general de subvencions.  
3. Correspon a la persona titular de la Direcció General de LABORA Servei Valencià d'Ocupació i Formació, o l'òrgan en què delegue, el reconeixement de l'obligació i la proposta de pagament d'aquestes.  
  
  
  
TÍTOL III  
Programa d'ajudes a empreses ordinàries per la contractació indefinida de personal amb diversitat funcional o discapacitat procedents d'enclavaments laborals  
  
Article 29. Objecte  
Les ajudes que preveu aquest títol tenen com a objecte establir incentius per a afavorir la inserció de les persones amb diversitat funcional o discapacitat en el mercat ordinari de treball, mitjançant enclavaments laborals, per a afavorir el trànsit des de l'ocupació en els CEO i possibilitar-hi l'accés de noves persones treballadores amb diversitat funcional o discapacitat.  
  
Article 30. Requisits de l'enclavament i de les subvencions  
1. S'entendrà per enclavament laboral el contracte entre una empresa del mercat ordinari de treball, anomenada empresa col·laboradora, i un CEO per a la realització d'obres o serveis que tinguen relació directa amb l'activitat normal d'aquesta i per a la realització de la qual el personal amb diversitat funcional o discapacitat del CEO es desplaça temporalment al centre de treball de l'empresa col·laboradora, amb els requisits i les condicions que estableix el Reial decret 290/2004, de 20 de febrer, pel qual es regulen els enclavaments laborals com a mesura de foment de l'ocupació de les persones amb diversitat funcional o discapacitat.  
2. Perquè la contractació per una empresa ordinària de personal procedent d'un enclavament resulte subvencionable, caldrà que la incorporació d'aquest treballador o treballadora a l'enclavament laboral s'haja comunicat a LABORA Servei Valencià d'Ocupació i Formació en el termini d'un mes des de la seua contractació.  
3. Les noves contractacions han de representar un increment net del nombre de persones ocupades en l'empresa en qüestió, en comparació amb la mitjana dels dotze mesos previs; en defecte d'això, el lloc o els llocs hauran d'haver quedat vacants arran de la dimissió de la persona treballadora, de la seua diversitat funcional o discapacitat, de la seua jubilació, de la seua defunció, de la reducció voluntària del temps de treball o del seu acomiadament disciplinari procedent, així com en el cas de subrogacions, per les causes legals estipulades, i no de resultes del seu acomiadament disciplinari o per causes objectives reconegut o declarat improcedent, o acomiadament col·lectiu.  
  
Article 31. Ajudes  
1. Les empreses col·laboradores que, d'acord amb el que regula el Reial decret 290/2004, de 20 de febrer, contracten amb caràcter indefinit el personal de l'enclavament amb diversitat funcional o discapacitat que presente dificultats especials per a l'accés al mercat ordinari de treball, d'acord amb el que disposa l'article 6.2.a o b d'aquest reial decret, tindran dret a les ajudes següents:  
a) Subvenció equivalent al 50 % de l'SMI corresponent a l'exercici 2022, inclosa la part proporcional de pagues extraordinàries, per cada any de manteniment obligatori del lloc i per cada contracte de treball subscrit a jornada completa. Si el contracte fora a temps parcial, la subvenció es reduirà proporcionalment segons la jornada de treball pactada.  
  
Aquesta subvenció la podrà destinar l'empresa col·laboradora, totalment o parcialment, a serveis de suport de la persona treballadora.  
La intensitat de l'ajuda no superarà el 75 % dels costos subvencionables.  
b) Subvenció per adaptació del lloc de treball i eliminació de barreres arquitectòniques. Aquesta subvenció, compatible amb l'ajuda anterior i que podrà arribar als 1.803,00 - per persona treballadora amb diversitat funcional o discapacitat contractada, es destinarà a l'adaptació dels llocs de treball o la dotació d'equips de protecció personal necessaris per a evitar accidents laborals al personal amb diversitat funcional o discapacitat contractat, o a eliminar barreres o obstacles que impedisquen o dificulten el treball del personal amb diversitat funcional o discapacitat. Si aquesta ajuda no la sol·licita l'empresa, la podrà sol·licitar la mateixa treballadora o treballador.  
La intensitat màxima de l'ajuda és del 100 % dels costos subvencionables.  
2. Per a tindre dret a aquestes ajudes, la contractació de les persones amb diversitat funcional o discapacitat s'haurà de fer sense solució de continuïtat i una vegada transcorregut, com a mínim, un termini de tres mesos des de l'inici de l'enclavament o des de la incorporació del personal, si aquesta és posterior a l'inici de l'enclavament.  
3. Si el personal amb diversitat funcional o discapacitat de l'enclavament que s'incorpora amb caràcter indefinit a l'empresa col·laboradora no està inclòs en l'article 6.2.a o b del Reial decret 290/2004 com a persona amb diversitat funcional o discapacitat severa, l'empresa col·laboradora tindrà dret a les ajudes per a la contractació indefinida de personal amb diversitat funcional o discapacitat.  
  
Article 32. Documentació en la presentació de sol·licituds  
La sol·licitud haurà d'incloure la documentació següent:  
  
1. Còpia del contracte o els contractes de treball subscrits amb persones amb diversitat funcional o discapacitat, degudament comunicat al centre d'ocupació de LABORA Servei Valencià d'Ocupació i Formació.  
  
2. Comunicat d'alta del personal amb diversitat funcional o discapacitat contractat en la Seguretat Social. En cas de transformació de contractes, comunicat de variació de dades del personal contractat.  
3. Documentació acreditativa del tipus i grau de diversitat funcional o discapacitat, d'acord amb el que s'estableix en la disposició addicional segona d'aquest decret, que permeta comprovar que es tracta de personal amb dificultats especials d'accés al mercat ordinari de treball, segons els requisits exigits per a aquestes ajudes, únicament per a treballadors i treballadores que, havent resultat avaluada la seua discapacitat en altres comunitats autònomes, no hagen traslladat l'expedient a la Comunitat Valenciana, o noves sol·licituds presentades després de la caducitat de la resolució anterior, sense que s'haja emés una nova resolució de valoració.  
4. Informe d'adequació al lloc de treball, emés pels equips multiprofessionals del corresponent centre de valoració i orientació de discapacitats de la conselleria amb competències en matèria de serveis socials.  
  
A falta d'aquest informe, s'ha d'aportar la còpia de la sol·licitud presentada telemàticament, en el centre de valoració i orientació de discapacitats corresponent.  
5. Declaració responsable que la contractació no incorre en cap de les causes d'exclusió i incompatibilitats recollides en l'article 34 d'aquest decret.  
6. Per a les ajudes d'adaptació de llocs i eliminació de barreres arquitectòniques, memòria descriptiva de les necessitats d'adaptació o dotació de mitjans de protecció personal, amb la indicació del cost que té, així com pressupostos o factures proforma i, si és el cas, projecte tècnic.  
7. Contracte subscrit entre l'empresa col·laboradora i el centre especial d'ocupació, en els termes i les condicions que estableix l'article 5 del Reial decret 290/2004, de 20 de febrer, mitjançant el qual es formalitza l'enclavament laboral, així com pròrrogues d'aquest.  
8. Còpia de la comunicació a la Subdirecció General d'Ocupació de LABORA Servei Valencià d'Ocupació i Formació d'aquest contracte i les seues possibles pròrrogues, en el termini d'un mes des de la signatura.  
9. Relació de personal amb diversitat funcional o discapacitat seleccionat pel centre especial d'ocupació per a la incorporació a l'enclavament laboral en què consten les dades del treballador o treballadora per la contractació del qual se sol·licita l'ajuda, i data d'aquesta incorporació.  
10. Comunicació a la Subdirecció General d'Ocupació de LABORA Servei Valencià d'Ocupació i Formació de la incorporació d'aquest personal a l'enclavament laboral, i data d'aquesta, en el termini d'un mes des de l'inici.  
11. Declaració responsable del compliment de la normativa sobre inclusió laboral de persones amb diversitat funcional o discapacitat o l'exempció d'aquesta obligació, de conformitat amb el que disposa l'article 7 de la Llei 11/2003, de 10 d'abril, de la Generalitat, sobre l'Estatut de les persones amb discapacitat.  
12. En el cas de les ajudes per a l'adaptació de llocs de treball, i de conformitat amb el que estableix l'article 31 de la Llei 38/2003, general de subvencions, quan l'import de la despesa subvencionable supere les quanties establides en la normativa reguladora de contractes del sector públic per al contracte menor d'obres o subministraments, l'entitat beneficiària ha de sol·licitar, com a mínim, tres ofertes de diverses proveïdores, amb caràcter previ a la contracció de la despesa, llevat que, per les característiques especials de les despeses subvencionables, no hi haja en el mercat un nombre suficient d'entitats que el subministren o presten, les quals s'han d'aportar juntament amb la sol·licitud de subvenció.  
L'elecció entre les ofertes presentades, que s'ha de presentar amb la sol·licitud, s'ha de fer d'acord amb els criteris d'eficiència, i economia i responsabilitat social, i l'elecció s'ha de justificar expressament en una memòria quan no recaiga en la proposta econòmica més avantatjosa.  
13. Informe de plantilla mitjana del personal en situació d'alta (TGSS) acreditatiu que la contractació objecte d'ajuda representa un increment net del nombre de persones ocupades en l'empresa col·laboradora en comparació amb la mitjana dels dotze mesos previs, si és el cas (informe de plantilla del mes de la contractació objecte de l'ajuda, així com l'informe de plantilla mitjana dels dotze mesos immediatament anteriors al mes de la contractació).  
  
Article 33. Terminis de presentació de les sol·licituds  
1. Les sol·licituds d'ajudes s'han de presentar en el termini màxim d'un mes, comptat des de la data de contractació objecte de l'ajuda, i tindran com a data límit el 31 d'octubre de 2022.  
2. Les sol·licituds d'ajudes pel manteniment de contractes indefinits formalitzats o transformats el novembre o desembre de 2021, s'han de presentar en el termini d'un mes a comptar des de l'endemà de la publicació d'aquest decret en el DOGV.  
3. Les sol·licituds d'ajudes per contractacions produïdes en l'exercici 2022, però abans de la publicació d'aquest decret, s'han de presentar en el termini d'un mes a comptar des de l'endemà de la publicació d'aquest en el DOGV.  
  
Article 34. Exclusions i incompatibilitats  
1. No resulten subvencionables:  
a) Les contractacions efectuades per empreses de treball temporal per a la posada a la disposició de la persona treballadora en empreses usuàries en les quals prestaran els seus serveis.  
b) Les contractacions fetes per empreses que, a causa de la comissió d'infraccions molt greus, hagen sigut excloses com a beneficiàries de programes d'ocupació.  
c) Les contractacions dutes a terme per empreses que, en els dotze mesos anteriors a la sol·licitud de l'ajuda, hagen fet extincions de contractes en virtut d'acomiadament col·lectiu, o per causes disciplinàries o objectives declarades o reconegudes improcedents.  
2. Les ajudes establides en aquest títol són incompatibles amb qualsevol altra per a la mateixa acció subvencionable, excepte la bonificació de quotes a la Seguretat Social i les ajudes per adaptació del lloc de treball.  
  
Article 35. Obligacions de les entitats beneficiàries  
A més de les obligacions establides amb caràcter general en l'article 6 d'aquest decret, les entitats beneficiàries de les ajudes regulades en aquest títol han de:  
1. Formalitzar els contractes per escrit.  
2. Mantindre l'estabilitat en l'ocupació del personal amb diversitat funcional o discapacitat contractat a l'empara d'aquesta disposició per un període mínim de dos anys.  
En el cas que el personal amb diversitat funcional o discapacitat siga baixa durant aquest període, podrà ser substituït per personal amb les mateixes característiques. La substitució s'ha de fer i comunicar a la Subdirecció General d'Ocupació de LABORA Servei Valencià d'Ocupació i Formació, en un termini de quinze dies, i s'ha d'afegir al període de manteniment obligatori del contracte el termini transcorregut des de la baixa fins a la seua substitució.  
Si la baixa es produeix amb anterioritat a la resolució de la concessió, es perdrà el dret a la sol·licitud presentada.  
No es consideraran incomplides les obligacions de manteniment de l'ocupació a què es refereix aquest apartat quan el contracte de treball s'extingisca per causes objectives o per acomiadament disciplinari quan l'un o l'altre siga declarat o reconegut com a procedent, ni les extincions causades per dimissió, mort o incapacitat permanent total, absoluta o gran invalidesa del personal amb diversitat funcional o discapacitat, o per resolució durant el període de prova; per la qual cosa, en el cas que les vacants no es cobrisquen, l'entitat beneficiària estarà obligada a reintegrar la subvenció percebuda de manera proporcional al període de manteniment del contracte pendent de complir.  
La falta de cobertura de les vacants per qualsevol altra causa diferent de les establides en el paràgraf anterior, donarà lloc al reintegrament total de l'ajuda percebuda.  
3. Acreditar el manteniment del lloc amb caràcter anual i durant els dos anys següents, mitjançant la presentació de l'informe de vida laboral corresponent.  
4. Acreditar el compliment de les obligacions de transparència establides en l'article 6 apartat 1 d'aquest decret, juntament amb l'acreditació del manteniment del lloc a l'any següent al de la seua contractació.  
  
  
Article 36. Justificació i pagament  
1. Una vegada dictada la resolució de concessió de les ajudes per la subscripció de contractes de treball a què es refereix el present títol, es lliurarà l'import total de l'ajuda reconeguda a cada entitat beneficiària.  
  
2. El pagament de les ajudes per adaptació de llocs de treball requerirà l'aportació, abans del 31 d'octubre de 2022, dels justificants que acrediten l'efectivitat de la despesa i del pagament efectuat, en els mateixos termes que estableix l'apartat 3 de l'article 22.  
3. Abans que es dicte la proposta de resolució de pagament, l'entitat beneficiària s'ha de trobar al corrent en el compliment de les obligacions tributàries que té i davant de la Seguretat Social, d'acord amb el que disposa l'apartat 4 de l'article 7 d'aquest decret, i acreditar estar al corrent del pagament d'obligacions per reintegrament de subvencions, d'acord amb el que disposa l'article 34.5 de la Llei 38/2003, de 17 de novembre, general de subvencions.  
4. Així mateix, s'ha de presentar una declaració sobre l'import i la destinació de l'ajuda.  
5. Correspon a la persona titular de la Direcció General de LABORA Servei Valencià d'Ocupació i Formació, o l'òrgan en què delegue, el reconeixement de l'obligació i la proposta de pagament d'aquestes.  
  
  
  
DISPOSICIONS ADDICIONALS  
  
Primera. Règim jurídic  
1. Les ajudes regulades en aquest decret tenen la consideració de subvencions públiques.  
2. El programa d'ajudes a projectes d'inserció laboral en CEO, regulat en el títol II d'aquest decret, recull les bases establides pel Ministeri d'Ocupació i Seguretat Social per a les ajudes la gestió i el control de les quals s'ha transferit a la Generalitat i estan contingudes en les disposicions següents:  
Reial decret 2273/1985, de 4 de desembre, pel qual s'aprova el Reglament dels centres especials d'ocupació.  
Reial decret 1368/1985, de 17 de juliol, pel qual es regula la relació laboral de caràcter especial dels minusvàlids que treballen en centres especials d'ocupació.  
Text refós de la Llei general de drets de les persones amb discapacitat i de la seua inclusió social, aprovat per mitjà del Reial decret legislatiu 1/2013, de 29 de novembre.  
L'Ordre de 16 d'octubre de 1998, del Ministeri de Treball i Assumptes Socials, per la qual s'estableixen les bases reguladores per a la concessió de les ajudes i subvencions públiques destinades al foment de la seua integració laboral en centres especials d'ocupació i treball autònom, o la norma que la substituïsca.  
3. Per als programes referits en els apartats anteriors, i a causa del finançament estatal, és de total aplicació la Llei 38/2003, general de subvencions, així com el Reglament de la Llei 38/2003, aprovat pel Reial decret 887/2006.  
4. Els enclavaments laborals estan regulats en el Reial decret 290/2004, de 20 de febrer, pel qual es regulen els enclavaments laborals com a mesura de foment de l'ocupació de les persones amb diversitat funcional o discapacitat.  
No obstant això, el programa d'ajudes destinades a les empreses ordinàries que contracten personal procedent d'un enclavament laboral és un programa propi de la Comunitat Valenciana, encara que es finance amb fons procedents del SEPE.  
5. Les ajudes destinades a projectes d'inserció en empresa ordinària per mitjà de CEO constitueixen un programa propi de la Comunitat Valenciana.  
Per això, a aquests dos últims programes se'ls aplica la Llei 38/2003, general de subvencions, així com el Reglament de la Llei 38/2003, aprovat per Reial decret 887/2006, en els seus preceptes bàsics. A la resta, se'ls aplica plenament la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
6. Pel que fa al procediment administratiu, serà aplicable la Llei 39/2015, d'1 d'octubre, del procediment administratiu comú de les administracions públiques.  
  
Segona. Concepte de «persones amb diversitat funcional o discapacitat», «persones amb diversitat funcional o discapacitat severa» i manera d'acreditació  
1. Es considera com a persones amb «diversitat funcional o discapacitat», a l'efecte d'aquest decret, les persones amb diversitat funcional o discapacitat, a les quals se'ls haja reconegut un grau de discapacitat igual o superior al 33 % per part dels equips multiprofessionals d'atenció a la diversitat funcional o discapacitat, a què fa referència l'article 12 del text refós de la Llei general de drets de les persones amb diversitat funcional o discapacitat i de la seua inclusió social, aprovat pel Reial decret legislatiu 1/2013 o, en cas de falta de constitució, pels centres de valoració i reconeixement de discapacitats, dependents de les comunitats autònomes.  
  
2. Així mateix, es considerarà que presenten una discapacitat en grau igual o superior al 33 %, a l'efecte de les subvencions regulades en aquest decret, els pensionistes de la Seguretat Social que tinguen reconeguda una pensió d'incapacitat permanent en el grau de total, absoluta o gran invalidesa, i els pensionistes de classes passives que tinguen reconeguda una pensió de jubilació o de retir per incapacitat permanent per al servei o inutilitat, sempre que la seua relació laboral s'haja iniciat fins al 29.11.2018, data de les STS 992/2018, 993/2018 i 994/2018, per les quals es va declarar inaplicable l'equiparació entre discapacitat i incapacitat.  
3. Finalment, es podrà considerar que presenten una discapacitat en un grau igual o superior al 33 % les persones que resulten equiparades a aquest efecte per la normativa vigent en el moment de la concessió de les ajudes.  
4. En el cas de pensionistes de la Seguretat Social que tinguen reconeguda una pensió d'incapacitat permanent en el grau de total, absoluta o gran invalidesa, i els pensionistes de classes passives que tinguen reconeguda una pensió de jubilació o de retir per incapacitat permanent per al servei o inutilitat, l'acreditació de la condició de persona amb diversitat funcional o discapacitat s'ha d'efectuar:  
a) Mitjançant la resolució emesa pels organismes competents a què fa referència el Reial decret 1414/2006, d'1 de desembre, pel qual es determina la consideració de persona amb discapacitat a l'efecte de la Llei 51/2003, d'igualtat d'oportunitats, no discriminació i accessibilitat universal de les persones amb discapacitat.  
b) En el cas de pensionistes de la Seguretat Social, que tinguen reconeguda una pensió d'incapacitat permanent total, absoluta o gran invalidesa, i de pensionistes de classes passives que tinguen reconeguda una pensió de jubilació o retir per incapacitat permanent per al servei o inutilitat, i per a la determinació del tipus de diversitat funcional o discapacitat intel·lectual o trastorn mental, es tindrà en compte la incapacitat permanent total, absoluta o gran invalidesa, en la qual el certificat de l'organisme competent per al reconeixement reculla la concurrència de trastorn mental o diversitat funcional o discapacitat intel·lectual.  
  
5. Es consideren com a «persones amb diversitat funcional o discapacitat severa», les persones amb paràlisi cerebral, persones amb trastorn de la salut mental, persones amb discapacitat intel·lectual o persones amb trastorn de l'espectre de l'autisme, amb un grau igual o superior al 33 %, així com les persones amb diversitat funcional o discapacitat física o sensorial, amb un grau igual o superior al 65 %.  
En el cas de pluridiscapacitat intel·lectual o trastorn de la salut mental i física o sensorial igual o superior al 33 %, prevaldrà la diversitat funcional o discapacitat intel·lectual o trastorn mental.  
  
Tercera. Compatibilitat amb el mercat comú: requisits i exclusions  
  
1. Les ajudes regulades en aquest decret, excepte l'ajuda pels costos indirectes corresponents a l'informe auditor necessari per a la justificació de la despesa d'ajuda salarial per import igual o superior a 60.000 ?, regulada en el capítol I del títol II, són compatibles amb el mercat comú, ja que es regeixen per l'RGEC.  
a) Subvencions salarials: article 33 del reglament.  
Requisits  
Primer. La intensitat de les ajudes no pot superar el 75 % dels costos subvencionables.  
Segon. Quan la contractació no represente un increment net del nombre de persones ocupades en l'empresa en qüestió, en comparació amb la mitjana dels dotze mesos previs, el lloc o els llocs hauran d'haver quedat vacants arran de la dimissió de la treballadora o del treballador, de la seua diversitat funcional o discapacitat, de la seua jubilació, de la seua defunció, de la reducció voluntària del temps de treball o del seu acomiadament disciplinari procedent, així com en el cas de subrogacions, per les causes legals estipulades, i no de resultes del seu acomiadament disciplinari o per causes objectives, reconegut o declarat improcedent, o acomiadament col·lectiu.  
b) Les ajudes destinades a l'adaptació de llocs, que es regeixen pels apartats 2. a i c de l'article 34:  
Primer. Els costos d'adaptació de les instal·lacions.  
Segon. Els costos d'adaptació o adquisició d'equips, o d'adquisició i validació de programes informàtics, destinats a personal amb diversitat funcional o discapacitat, incloses les instal·lacions tecnològiques adaptades o d'ajuda, suplementaris als costos que hauria suportat la beneficiària si haguera contractat personal sense diversitat funcional o discapacitat.  
Requisits: la intensitat d'ajuda no podrà superar el 100 % dels costos subvencionables.  
c) Les ajudes destinades a la inserció mitjançant els CEO amb el finançament parcial dels costos salarials de personal de suport, que es regeixen per l'apartat 2.b de l'article 34: els costos d'ocupació de personal exclusivament durant el temps que dedique a assistir el personal amb diversitat funcional o discapacitat i de formació d'aquest personal per a ajudar el personal amb diversitat funcional o discapacitat.  
  
Requisits: la intensitat d'ajuda no podrà superar el 100 % dels costos subvencionables.  
d) Exclusions a l'aplicació de l'RGEC.  
1r. Les ajudes regulades en aquest decret, acollides al Reglament d'exempció, no es podran concedir, en els supòsits establits en els apartats 2 a 5 de l'article 1 d'aquest reglament, entre els quals cal destacar els següents:  
Les ajudes a activitats relacionades amb l'exportació, concretament les ajudes directament vinculades a les quantitats exportades, les ajudes a l'establiment i el funcionament d'una xarxa de distribució o les ajudes a altres costos corrents vinculades a l'activitat exportadora.  
  
Les ajudes condicionades a la utilització de productes nacionals en lloc d'importats.  
Les ajudes concedides en el sector de la transformació i la comercialització de productes agrícoles, en els casos següents:  
1. Quan l'import de l'ajuda es determine en funció del preu o de la quantitat de productes d'aquesta mena adquirits a productors primaris o comercialitzats per les empreses interessades, o  
2. Quan l'ajuda depenga del fet que es repercutisca totalment o parcialment sobre els productors primaris.  
Els règims d'ajudes que no excloguen explícitament el pagament d'ajudes individuals a empreses que estiguen subjectes a una ordre de recuperació pendent després d'una decisió prèvia de la comissió que haja declarat una ajuda il·legal i incompatible amb el mercat interior, a excepció dels règims d'ajudes destinats a reparar els perjudicis causats per determinats desastres naturals.  
Les ajudes ad hoc en favor d'empreses previstes en l'apartat anterior.  
Les ajudes a empreses en crisi, a excepció dels règims d'ajudes destinats a reparar els perjudicis causats per determinats desastres naturals. No obstant això, aquest reglament serà aplicable, com a excepció, a les empreses que no es trobaven en crisis el 31 de desembre de 2019, però van passar a ser empreses en crisi durant el període comprés entre l'1 de gener de 2020 i el 31 de desembre de 2021 (Reglament (UE) núm. 2021/1237, de la Comissió, de 23.07.2021).  
  
Les mesures d'ajuda la concessió de les quals estiga supeditada a l'obligació que la beneficiària tinga la seua seu en l'estat membre pertinent o que estiga establida predominantment en aquest estat membre; no obstant això, s'autoritza el requisit de disposar d'un establiment o una sucursal en l'estat membre que concedeix les ajudes en el moment en què es facen efectives.  
Les mesures d'ajuda la concessió de les quals estiga supeditada a l'obligació que la beneficiària utilitze béns de producció nacional o serveis nacionals.  
Les mesures d'ajuda que restringisquen la possibilitat que les beneficiàries exploten els resultats de la investigació, el desenvolupament i la innovació en altres estats membres.  
2n. Dels supòsits anteriors, i en relació amb l'exclusió de «Les ajudes a empreses en crisi», es considerarà empresa en crisi, segons el que es disposa en l'apartat 18 de l'article 2 d'aquest reglament, l'empresa en la qual concórrega almenys una de les circumstàncies següents:  
  
a) Si es tracta d'una societat de responsabilitat limitada (diversa d'una pime amb menys de tres anys d'antiguitat), quan haja desaparegut més de la meitat del seu capital social subscrit a conseqüència de les pèrdues acumulades; és el que ocorre quan la deducció de les pèrdues acumulades de les reserves (i de tots els altres elements que se solen considerar fons propis de la societat) condueix a un resultat negatiu superior a la meitat del capital social subscrit; a l'efecte d'aquesta disposició, «societat de responsabilitat limitada» es refereix, en particular, als tipus de societats que s'esmenten en l'annex I de la Directiva 2013/34/UE (), i «capital social» inclou, quan siga procedent, tota prima d'emissió.  
b) Si es tracta d'una societat en què almenys algunes sòcies tenen una responsabilitat il·limitada sobre el deute de la societat (diversa d'una pime amb menys de tres anys d'antiguitat), quan haja desaparegut per les pèrdues acumulades més de la meitat dels fons propis que figuren en la seua comptabilitat; a l'efecte d'aquesta disposició, «societat en la qual almenys algunes sòcies tenen una responsabilitat il·limitada sobre el deute de la societat» es refereix, en particular, als tipus de societats que s'esmenten en l'annex II de la Directiva 2013/34/UE.  
  
c) Quan l'empresa estiga immersa en un procediment de fallida o insolvència o reunisca els criteris establits en el seu dret nacional per a ser sotmesa a un procediment de fallida o insolvència a petició dels seus creditors.  
d) Quan l'empresa haja rebut una ajuda de salvament i encara no haja reembossat el préstec o haja posat fi a la garantia, o haja rebut una ajuda de reestructuració i estiga encara subjecta a un pla de reestructuració.  
e) Si es tracta d'una empresa diferent d'una pime, quan durant els dos exercicis anteriors:  
1) la ràtio deute/capital de l'empresa haja sigut superior a 7,5 i  
2) la ràtio de cobertura d'interessos de l'empresa, calculada sobre la base de l'EBITDA, s'haja situat per davall d'1,0.  
3r. Quant a la concessió d'ajudes a empreses que estiguen subjectes a una ordre de recuperació pendent després d'una decisió prèvia de la comissió que haja declarat una ajuda il·legal i incompatible amb el mercat interior, es fa constar que en aplicació de la jurisprudència Deggendorf, la comissió pot suspendre el pagament d'una ajuda a una empresa amb una ordre de recuperació pendent d'executar.  
4t. Tampoc resultaran subvencionables per aquest decret les ajudes que superen els llindars establits en l'article 4 de l'RGEC.  
  
e) Acumulació d'ajudes segons l'RGEC.  
De conformitat amb l'article 8 de l'RGEC, una ajuda amb costos subvencionables identificables, exempta en virtut de l'RGEC, es podrà acumular amb qualsevol altra ajuda estatal sempre que aquestes mesures d'ajudes es referisquen a costos subvencionables identificables diferents o amb qualsevol altra ajuda estatal, corresponent ?parcialment o totalment- als mateixos costos subvencionables, únicament si aquesta acumulació no supera la intensitat d'ajuda o l'import d'ajuda més elevats aplicables a aquesta ajuda en virtut d'aquest RGEC. No obstant això, en relació amb les ajudes a favor del personal amb diversitat funcional o discapacitat (art. 33 i 34), es podran acumular amb altres ajudes exemptes en virtut d'aquest reglament, en relació amb els mateixos costos subvencionables per damunt del llindar més elevat aplicable en virtut del reglament d'exempció esmentat, sempre que aquesta acumulació no done lloc a una intensitat d'ajuda superior al 100 % dels costos pertinents durant qualsevol període en el qual s'ocupe aquestes persones treballadores.  
f) Càlcul de la intensitat de l'ajuda i els costos subvencionables.  
A l'efecte del càlcul de la intensitat de l'ajuda i dels costos subvencionables, totes les xifres emprades s'entendran abans de qualsevol deducció fiscal o altres càrregues.  
2. L'ajuda pels costos indirectes corresponents a l'informe auditor necessari per a la justificació de la despesa d'ajuda salarial per un import igual o superior a 60.000,00 ?, regulada en el capítol I del títol II, és compatible amb el mercat comú, ja que es regeix pel Reglament (UE) núm. 1407/2013, de 18 de desembre, de 2013, de la Comissió, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis (DOUE L 352, 24.12.2013), la vigència del qual ha sigut prorrogada mitjançant el Reglament (UE) 2020/972, de la Comissió, de 2 de juliol de 2020, pel qual es modifica el Reglament (UE) núm. 1407/2013, pel que fa a la seua pròrroga, i el Reglament (UE) núm. 651/2014, pel que fa a la seua pròrroga i els ajustos pertinents (DOUE L 215/3, 07.07.2020).  
  
a) Aquestes ajudes sotmeses al règim de minimis no es podran concedir a empreses dels sectors següents:  
«a. Pesca i aqüicultura, segons es recullen en el Reglament (CE) núm. 104/2000, del Consell.  
b) Producció primària dels productes agrícoles.  
c) Transformació i comercialització dels productes agrícoles en els casos següents:  
- Quan l'import de l'ajuda es determine en funció del preu o de la quantitat d'aquests productes adquirits a productors primaris o comercialitzats per les empreses interessades.  
- Quan l'ajuda depenga que es repercutisca totalment o parcialment sobre els productors primaris (agricultors).  
d) Activitats relacionades amb l'exportació a tercers països o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents vinculades a l'activitat exportadora.  
  
e) Els que subordinen l'ús de béns nacionals amb preferència sobre els béns importats.»  
b) D'altra banda, l'aplicació del règim de minimis suposa que l'ajuda total de minimis concedida a una «única empresa» no podrà ser superior a 200.000,00 euros durant qualsevol període de tres exercicis fiscals. Quan l'empresa opere en el sector del transport per carretera, l'import màxim aplicable serà de 100.000,00 euros.  
c) Les ajudes de minimis concedides d'acord amb el Reglament (UE) núm. 1407/2013, de 18 de desembre, de 2013, de la Comissió, es podran acumular amb les ajudes de minimis concedides segons el Reglament (UE) núm. 360/2012 de la Comissió, fins al límit màxim establit en aquest últim reglament. Es podran acumular amb ajudes de minimis concedides d'acord amb altres reglaments de minimis fins al límit màxim pertinent que s'estableix en l'apartat 2 de l'article 3 del Reglament (UE) 1407/2013.  
d) Les ajudes de minimis no s'acumularan amb cap ajuda estatal relacionada amb les mateixes despeses subvencionables o amb ajuda estatal per a la mateixa mesura de finançament de risc, si aquesta acumulació excedeix la intensitat d'ajuda o l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics ni es puguen atribuir a costos subvencionables específics, es podran acumular amb altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
  
  
DISPOSICIÓ DEROGATÒRIA  
  
Única. Derogació normativa  
Queda derogat el Decret 217/2020, de 29 de desembre, del Consell, d'aprovació de les bases reguladores per a la concessió directa de les subvencions públiques destinades al foment de l'ocupació de persones amb diversitat funcional o discapacitat en centres especials d'ocupació (CEO) i enclavaments laborals i la convocatòria per a 2021.  
No obstant això, aquest decret continuarà vigent per a la gestió de les sol·licituds presentades a l'empara d'aquest.  
  
  
DISPOSICIONS FINALS  
  
Primera. Facultats d'execució  
1. Es faculta la persona titular de la Direcció General de LABORA Servei Valencià d'Ocupació i Formació Transports i Mobilitat Sostenible per a dictar les instruccions i adoptar les mesures que considere oportunes per a aplicar i executar aquest decret.  
2. Es delega en la persona titular de la Direcció General de LABORA Servei Valencià d'Ocupació i Formació la competència per a ampliar els terminis de justificacions, amb caràcter excepcional, quan concórreguen circumstàncies degudament motivades que n'impossibiliten la presentació en els terminis assenyalats.  
3. En el cas que la dotació publicada en aquesta convocatòria no resulte suficient per a atendre tots els imports sol·licitats, i hi haguera crèdit disponible que permetera incrementar aquest finançament (nous crèdits addicionals distribuïts en conferències sectorials o desafectacions d'altres programes), mitjançant una resolució de la Direcció General de LABORA Servei Valencià d'Ocupació i Formació, es podrà ampliar aquest crèdit, sense necessitat d'establir un nou termini de presentació de sol·licituds.  
  
Segona. Efectes  
Aquest decret tindrà efectes des de l'endemà de la publicació en el Diari Oficial de la Generalitat Valenciana.  
  
Tercera. Consideració del decret  
D'acord amb el que es disposa en l'article 168.1.C de la Llei 1/2015, de 6 de febrer, aquest decret no té la consideració de disposició de caràcter general.  
   
Contra aquesta resolució, que esgota la via administrativa, es podrà interposar un recurs contenciós administratiu en el termini de dos mesos, a comptar des de l'endemà de ser publicada, davant de la Sala Contenciosa Administrativa del Tribunal Superior de Justícia, d'acord amb el que estableix l'article 10 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant d'aquest mateix òrgan en el termini d'un mes, computat en els mateixos termes, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això, sense perjudici que les persones interessades puguen presentar qualsevol altre recurs que estimen pertinent.  
  
València, 22 d'abril de 2022,  
  
El president de la Generalitat,  
XIMO PUIG I FERRER  
  
El conseller d'Economia Sostenible,  
Sectors Productius, Comerç i Treball,  
RAFAEL CLIMENT GONZÁLEZ